«Ez ditugu gauzak era berean ulertzen»

Kataluniako prozesu subiranista espainiarrei ulertarazteko idatzi du Jaume Lopezek 'La independencia de Cataluña explicada a mis amigos españoles' liburua. Aurreiritziak indargabetu beharra dagoela dio.

Kataluniako independentzia prozesua nola eta zergatik gertatu den azaltzeko liburu bat idatzi du Jaume Lopezek, Pompeu Fabra Unibertsitateko Zientzia Politikoetako irakasleak. Ez du edonola ez edonorentzat egin, ordea. Espainiarrentzako liburua da. Gaizki-ulertuak saihestu, eta Kataluniako prozesu subiranistari buruzko topikoak indargabetu ditu La independencia de Cataluña explicada a mis amigos españoles (RBA) liburuan (Kataluniako independentzia nire lagun espainiarrei azalduta). Ez du inor konbentzitzeko idatzi. Helburuekin bat egin ez arren, auzia ulertaraztea du xede. Hizkuntza berean hitz egitea, egilearen hitzetan.

Jatetxeko menuaren forma eman diozu liburuari.

Menuaren forma eman diot liburuari, bai. Eta topikoak sartu ditut aukeren zerrendan. Lehen atalean, kontzeptuen argipena egin dut. Bigarrenean, Espainia eta Kataluniaren arteko harremanak landu ditut. Eta azkenburukoan, Kataluniaren etorkizunaren inguruan dauden uste okerrak landu ditut. Independentzia prozesuari buruzko aurreiritzi eta topikoei aurre egitea da asmoa, egon daitezkeen eztabaida eta elkarrizketak oztopatzen dituztelako.

Elkar ulertzeko osagaiak bildu dituzu, hortaz?

Ez dut inor konbentzitu nahi. Helburua hori balitz, katalanak konbentzitu beharko nituzke, eta ez espainiarrak. Haiek baitira etorkizunean botoa emango dutenak. Kataluniako auzia azaldu dut interes politikoa duten bitartekariak egon gabe. Eta horretarako beharrezkoa da kontzeptuak definitzea, hori baita arazoaren muina: ez ditugu gauzak era berean ulertzen. Nazioa, erabakitzeko eskubidea, abertzaletasuna... zer diren argitzea, adibidez. Hizkuntza berean hitz egitea da elkar ulertzeko lehen pausoa.

Jarrera aldatzen lagunduko duela uste duzu?

Era gordin batean esango dut: espainiarrek pentsatzen dutena pentsatzen dutela ere, guk erabakiko dugu independente izango garen ala ez. Baina uste dut ulertzeko aukera eman behar zaiela. Nahiz eta irtenbidearekin bat ez etorri, uler dezatela zergatik ari garen prozesu honetan. Katalanek badakigu espainiarren gustukoa izango ez den gauza bat egingo dugula. Baina gustuko ez izatea ezin da ezeren argudio moduan erabili. Gaur egun ez dago besteen ahotsa entzuteko espaziorik. Hedabideetan Kataluniako auziaz hitz egiten denean, politikariez, ustelkeriaz, elite ekonomikoez eta halakoez hitz egiten da. Eta mezu hori barneratzen dute espainiarrek. Zurrunbilo horretan, bypass bat izan nahi du liburuak: gakoak ematen ditut gertatzen ari dena eta katalanek pentsatzen duguna ulertzeko.

Jose Montillaren hitzaurrea du.

Liburuak duen gauzarik onena da. Kataluniak duen arazoaren definizioa partekatzen dugula adierazten du horrek, nahiz eta irtenbidearekin bat ez egin. Batzuek uste dute arazo hori esparru espainiarrean konpondu daitekeela, eta besteok uste dugu esparru hori, hain justu, arazoaren parte dela.

Liburuan diozu federalista zarela bihotzez eta independentista arrazoiz. Azalduko zenuke?

Federalista izan naiz independentista baino denbora gehiagoz. Baina federalismoa doktrina politikoa da, eta ez erlijio bat. Espainian irtenbide federala eta nazioaniztuna lortzea posiblea da? Politologo gisa, ezetz diot. Hortaz, edo jarrera horretan mantentzen naiz, ezer egin gabe, edo beste formula batzuk bilatzen ditut. Horregatik diot behin eta berriz independentismoa ez dela sentimendu bat. Nik ez dut identitate arazo bat. Kataluniako naziotasuna duen Espainiako herritar gisa definitu dut neure burua beti. Baina hori da estatuak onartzen ez didana. Parte naizen estatuak ez nau onartzen; bigarren mailako herritarra naiz, hortaz. Ez gara inor aldatzeko eskatzen ari; joko arauak aldatzea nahi dugu.

Askok galdetuko zizuten liburuaren izenburua ironiaz idatzi ote duzun...

Gehien egin didaten galdera da. Baina ez dut asmo horrekin egin. Kontrara. Oso zintzoa da liburuaren izenburua. Are gehiago esango nuke: ironikoki idatzi dudala esaten didanak jarrera jakin batetik egiten du interpretazio hori.

Erabakitzeko eskubidearen teorialaritzat hartzen zaituzte. Garapenik ikusi duzu diskurtsoan?

Erabakitzeko eskubidearen aldeko plataformaren sustatzaileetako bat izan nintzen 2006an. Zeharkako aldarrikapen izatea nahi genuen. Orduan ez zuen autodeterminazio eskubidearekin inongo loturarik. 2005ean, Kataluniako Parlamentuak onartutako estatutuari babesa emateko manifestazioak egin ziren erabakitzeko eskubidearen goiburupean. Plataformaren sustatzaileen artean zegoen politologo bakarra nintzen, eta teorikoki kontzeptuarekiko zegoen hutsunea aztertzeari ekin nion. Azken hiru urteetan aldatu da aldarri independentista batean. Gutxika joan da erabakitzeko eskubidearen diskurtsoa independentziaren aldeko mezura hurbiltzen. Euskal Herrian alderantzizko prozesua gertatu da: independentziaren aldeko aldarrikapenetik erabakitzeko eskubidearen mezura eman da jauzia.

Irailaren 27ko bozetara zerrenda bereizietan aurkeztuko dira alderdi subiranistak.

Zerrenda bakarraren aldekoa naiz ni, eta Artur Mas iruditzen zait horren buru izateko egokiena. Nazioartean aktiboa da Mas, eta zerrenda bakarra da nazioartean independentziaren aldeko indar metaketa irudikatzeko formularik egokiena; gerora, nazioarteko komunitateak Kataluniaren balizko independentzia aldarrikapena aitortzeko. Baina zerrenda bereizietan aurkezteak ere ahalbidetzen du hori. Baldintza batekin: argi eta garbi adierazi beharko dute independentziari dagokionez gauza bera pentsatzen dutela. Eta alderdiak ados jartzen ez badira, gizarte zibilak bultzatu beharko du. Urte zaila izango da.

Estatugintzak rol nagusia izango du datozen hilabeteetan?

Orain arte adierazi dugu Espainian ez gaudela eroso eta estatu berri bat izan nahi dugula. Bada, estatua nolakoa izan behar den eztabaidatu behar da orain. Eta definizioaren lehen fase hori gauzatzea herritarrei dagokigu. Konstituzioaren zirriborroa aurkeztekoak dira hainbat epaile [atzo egin zuten], eta asteazkenean biltzar konstituziogilea aurkezteko bilera izan nuen parlamentuan. Konstituzioaren erredakzioa baino lehen gizarte mugimenduarekin gai orokorrak lantzeko metodologia proposatzera joan nintzen hara. Parlamentura joan aurretik, kalean egin behar da eztabaida.

Alderdien eta gizartearen artean talka ekar lezake horrek.

Horregatik uste dut gizarte mugimenduak eztabaida politikoari aurre hartu behar diola. Gaur-gaurkoz akordio soziala erdiestea errazagoa da, akordio politikoa baino. Maila teorikoan oso argi dugu: gauza bat da estatuaren diseinua, eta bestea, estatuaren politika publikoaren diseinua. Elementu batzuk baliagarriak izango dira ezker zein eskuinarentzat. Horregatik diot gaurdanik hasi behar dugula ideologietatik harago doan estatua eraikitzen.


Abian prozesuaren aurreneko bilera, gaur

Ezker Abertzalea Abian eztabaida prozesuan murgilduta dago, eta gaur, lehenengo batzarra deitu dute Astigarragan. Goizeko 11:00etan elkartuko dira, kultur etxean. Bertan dokumentua aurkeztuko dute. Bigarren bilera martxoaren 12an izango da.


Ituna iritsi da Kristau Eskolara

Bi urteko lan gatazka itxi dute eskola erlijiosoetan, funtsezko adostasunak lortuta: soldatak igotzea eta lanpostua galtzean lekua topatzea. Bertan behera geratu da hilabeteko greba


Iñaki Lejarreta harrapatu zuen auto gidariak positibo eman duela baieztatu du Ertzaintzak

Poliziak zehaztu du positiboa bateragarria izan daitekeela sendagaien bat hartu izanarekin. Igande goizean zendu zen txirrindularia.

Joan den igandean Iñaki Lejarreta txirrindularia harrapatu eta hil zuen auto gidariak positibo eman zuen alkohol eta droga maila neurtzeko frogan, Ertzaintzak baieztatu duenez. Hain justu, drogan eman du positibo. Eusko Jaurlaritzako Herrizaingo Sailak erantsi du positiboa bateragarria izan daitekeela sendagaien bat hartu izanarekin.

Igandean hil zen Lejarreta, N-634 errepidean Iurreta parean, entrenatzen ari zela. Renault Clio auto batek jo zuen 09:30 aldera, eta larrialdi zerbitzuek ezin izan zuten 29 urteko txirrindularia onik atera.

Omenaldia egingo diote Lejarreta zenari datorren igandean. Bilbotik, Guggenheim inguruetatik abiatuko dira bizikletan, eta Iurretaraino, istripua izan zen lekuraino, joango dira.


Usurbilgo Eragile Feminista berria, Erle Egunean aurkeztuko dute

Usurbilen sortu berri den Eragile Feminista martxan da. Egitarau zabala prestatu dute, azaroaren 25eko Emakumeenganako Indarkeriaren Aurkako Egunaren bueltan. Mobilizaziotarako hautatu duten aldarria, Euskal Herriko Bilgune Feministak egunotako ekimenei begira baliatuko duena; “Autodefentsa feministaz lehertu!”.

“Botere sistema honek sortzen duen indarkeria sexistak ez du etenik. Dagoeneko hiru dira aurten Euskal Herrian eraildako emakumeak. Era berean, larritzat jotzen ditugu gazteen arteko harreman sexu- afektiboetan indarkeria sexista hazten ari dela erakusten duten azken ikerketak ere edota lan sektore feminizatuetan ematen ari den prekarizazioa. Kasu hauek izebergaren punta besterik ez dira. Honek erakusten du sistemak forma aldaketak egiten dituela, egoera eta eszenatoki berriak sortu; baino erroko genero egiturak bizirauteko gaitasun handia dauka, oinarrizko hierarkia eta zapalkuntzak mantenduz. Hala, feminismoaren bidean eta autodefentsa feministaz erantzuteko gure hautua berresten dugu. Beti bezain garrantzitsua da gure borroka, inoiz baino beharrezkoagoa”, ohartarazten dute Bilgune Feministatik kaleratu duten agirian.

Adierazpen osoa, hemen: Euskal Herriko Bilgune Feminista

Ekimenak

Aurkezpen ekitaldia, elkarretaratzeak, proiekzio, tailer eta hitzaldi bana antolatu ditu Usurbilgo Eragile Feministak, asteotarako:

Azaroak 21, ostirala

19:00 Hitzaldia Potxoenean, Usurbilgo Udaleko Parekidetasun Sailarekin elkarlanean antolatua: “Indarkeria sinbolikoa eta mikromatxismoak”. Hizlaria: Oihana Etxebarrieta.

Azaroak 22, larunbata

10:00 Maskulinitate tailerra gizonezkoentzat Potxoenean. Hizlaria: Iosu Isasias. Antolatzaileak: elkarlanean, Zarauzko Gizon Taldea eta Usurbilgo Udaleko Parekidetasun Saila.

Azaroak 23, igandea

18:00 Sutegiko auditorioan: “Las mujeres de verdad tienen curvas” film proiekzioa.

Ondoren, solasaldia.

Azaroak 25, asteartea: Emakumeon Kontrako Indarkeriaren Aurkako Eguna

18:00 Elkarretaratzea Mikel Laboa plazan, “Autodefentsa feministaz lehertu!” aldarripean.

Azaroak 30, igandea: Erle Eguna

13:00 Usurbilgo Eragile Feministaren aurkezpena eta elkarretaratzea frontoian, “Autodefentsa feministaz lehertu!” aldarripean.

Abenduak 13, larunbata

Ondarrun, “Jostorratzak dantzan ditugu! Euskal Herriaren burujabetza feministarantz!” lemapean ospatuko diren Emakume Abertzaleon VI. Topaketa Feministak ekimenera joateko deia. Alternatiba eta trantsizio feministaren inguruko eztabaida burutuko da bertan. Umeak dituztenentzako oharra; haurtzaindegi zerbitzua egongo da.

Antolatzailea: Usurbilgo Eragile Feminista.


Euskararen aldeko herri lasterketa egingo da hilaren 22an

Euskal Herriko zenbait tokitan egingo dute irailaren 22an 'Euskaraz bizi nahi dut' herri lasterketa, Arrasate tarteko. Herriko Plazan izango da hitzordua 18:00etan hasita, eta dagoeneko izena eman daiteke www.euskarazbizinahidut.org webgunean.

Herriko eragile ugarik hartu dute ekimena antolatzeko ardura: Arrasateko Udala, euskalgintzako zenbait talde, Arrasate Atletiko taldea...Euskararen aldeko ekitaldia da eta Euskal Herri osoan zehar ordu berean egingo diren lasterketen bidez, milaka pertsonen inplikazioa bilatzen du.

Lagun arteko lasterketa honek ez du lehiaketa bultzatzen, xedea euskaraz bizi nahi dela aldarrikatzea baita. Hala, zozketa batetan sartuko dira parte hartzaile guztiak eta sari ezberdinak irabazteko aukera edukiko dute: DVD eramangarri bat, xurgagailu elektronikoa, motxila...

Adinaren arabera lasterketa maila ezberdinak egingo dira:

5-6 urtekoek 100 metro

7-8 urtekoek 175 metro

9-10 urtekoek 400 metro

11-12 urtekoek 600 metro

13-14 urtekoek 800 metro

15-17 urtekoek 1000 metro

18 urtetik gorakoek 5000 metro

Internet bidez egin daiteke aurretik izen-ematea, baina egunean bertan eta hitzordua baino ordubete lehenago ere egongo da aukera. Lasterketan aritu nahi dutenek prezio sinboliko bat ordaindu beharko dute: haurreko 2 euro eta helduek 5 euro. Online bidezko inskripzioa eginez gero, ordainagiria aurkeztu beharko da lasterketa aurretik, izena emateko mahaian.


PSOEren gidaritzarako, euskal sozialistek Madina dute faborito

Militanteek gaur hautatuko dute PSOEko idazkari nagusia. Pedro Sanchez, Eduardo Madina eta Jose Antonio Perez Tapias dira hautagaiak. Primario irekiak dira, 1998an bezala. 383.000 militante ziren orduan; 198.000 dira egun. Alderdiak ezkerrera egin dezala eskatu diete hautagaiei.


Alejandro Valverdek Espainiako Txapelketa irabazi du, 39 urterekin

Euskal txirrindularirik onena Pello Bilbao izan da. Bizkaitarra zortzigarren izan da helmugan, irabazlearengandik 18 segundora.

Alejandro Valverde (Movistar) egungo munduko txapelduna gailendu da Espainiako Txirrindularitza Txapelketan, Luis Leon Sánchez (Astana) esprintean mendean hartuta.

Valverde 2008ko txapelketan (Talavera de la Reinan) eta 2015ekoan (Caceresen) ere gailendu zen.

Brontzezko domina Jesus Herradak (Cofidis) irabazi du.

Txirrindulariek 194,9ko ibilbidea egin dute, Los Alcazaresetik aterata. Faboritoak ezustean harrapatzeko hainbat saiakera izan dira, baina lasterketa azken kilometroetan erabaki da, aurreikusita zegoen txirrindularien artean.

Pello Bilbao izan da euskal txirrindularirik onena. Zortzigarren egin du, Valverdek baino 18 segundo gehiago erabili dituelako.


Zegama-Aizkorri maratoia astelehenean jarriko da martxan, izen-ematea irekita

Maiatzaren 24an izango da 19. Zegama-Aizkorri mendi maratoiaren. Izen ematea urtarrilaren 20tik 30era bitartean egin beharko dute atletek rockthesport.com webgunean, eta puntuagarria izango da Golden Trail World Series 2020rako. Otsailaren 21ean egingo dute parte hartzaileen zozketa. Kilometro bertikala, aldiz, maiatzaren 22an izango da, 16:00etatik aurrera.

Kilian Jornet iaz, Aizkorriko tontorrean, zaleen animoen artean // U.Arrese

Maratoiaz eta kilometro bertikalaz gain, gazteentzako proba egingo da; maiatzaren 24an VIII. Zegama-Aizkorri Junior Traila izango da, 10:30ean hasita. Ainhoa Txurruka Amezti Mendi Elkarteko kideak azaldu du 16 eta 18 urte bitarteko gazteentzat izango dela proba: «Junior probarekin gazteen parte hartzea sustatu nahi dugu». Salomonek Golden Junior zirkuitua sortu du, eta bertan izango da Zegamako proba ere. Juniorrak 10,4 kilometroko ibilbidea izango du.

Antolakuntzak aurten 150 dortsal gordeko ditu «lasterketak dakartzan konpromisoei aurre egiteko». Beste 125, berriz, aurreko edizioetan lehiatu eta edizio honetan ere parte hartu nahi duten atleten parte hartzea ahalbidetzeko eta azken bi edizioetan denborarik onenak erregistratu zituztenen parte hartzea bermatzeko izango dira.

Ingurumenaren zaintza

Joseba Izagirre Zegamako alkateak foru aldundian egindako aurkezpenean adierazi du, auzolana izango dutela oinarri, urtero legez: «Auzolana, elkartasuna eta umiltasuna dira Zegama-Aizkorriren ardatzak», esan du. Era berean, ingurunea zaintzearen garrantzia azpimarratu du: «Ingurumenarekin arduraz jokatu behar dugu, kontuan harturik non gauden».

Auzolana hizpide, Izagirrek boluntarioen lana nabarmendu du: «Ezinbestekoa da boluntarioen partaidetza dena ongi atera dadin; 400 boluntario baino gehiago izaten dira». Txurrukak gehitu du boluntario horiek ziurtatuko dutela dena txukun geratu den: «Zirkuitua errepasatuko dugu garbi utz dezagun». Bestalde, aurten plastiko «gutxiago» erabiltzeko konpromisoa hartu dute, eta erabiltzen dituztenak «berrerabilgarriak» izango dira.

Herriko boluntarioei eskerrak eman nahi izan dizkie Zegamako alkateak, eta herritarren batasuna azpimarratu du: «Ekonomikoki aukera paregabea da baina, batez ere, Zegamako herritarrak batzeko erreminta da, ia denek hartzen baitute parte era batean ala bestean».

Denis Itxaso Kultura diputatuak Zegama-Aizkorrik lortu duen ospea nabarmendu nahi izan du aurkezpenean: «Egutegian finkatzen ari den ekitaldia bihurtu da».

Kamiseta diseinu lehiaketa

Txurrukak azaldu du aurten kamiseta diseinu lehiaketa egingo dela. 18 urtetik gorako edonork hartu dezake parte, eta bakoitzak bi kamiseta aurkeztu ahalko ditu gehienez. Beharrezkoa da diseinuan Zegama-Aizkorri izena jartzea eta, testuren bat izanez gero, euskaraz izatea.

Diseinuaz gain, haien datu pertsonalak eta diseinuaren esanahia azaltzen duen idatzi bat aurkeztu beharko dute. Parte hartu nahi dutenek zegama.aizkorri@gmail.com helbidera bidali beharko dute materiala, otsailaren 29a baino lehen.

Martxoaren 2tik 8ra bitartean publikoak aukeratuko ditu hiru diseinu gogokoenak, eta lehenengo 20 diseinutatik epaimahaiak aukeratuko du irabazlea. Saria 2020ko edizioan parte hartu ahal izateko dortsal bat izango da, maratoirako, kilometro bertikalerako edo juniorrerako. Irabazleak momentuan aukeratu beharko du zein probatan nahi duen parte hartu.

Zegama-Aizkorri 2020

Izen-ematea

· Epea. Datorren astelehenean irekiko da. Urtarrilaren 20tik 30era bitartean eman beharko dute izena interesdunek.

· Non. Rockthesport.com helbidearen bitartez.

· Dortsalak. 500 dortsal. 150 dortsal lasterketak dakartzan konpromisoei aurre egiteko, eta beste 125 aurreko edizioetan parte hartu eta aurten errepikatu nahi dutenentzat. Gainontzekoak zozketatu egingo dira izena eman dutenen artean.

Ordutegiak

· Kilometro Bertikala. Maiatzaren 22an, 16:00etan.

· Mendi maratoia. Maiatzaren 24an, 09:00etan.

· VIII. Junior Traila. Maiatzaren 24an, 10:30ean.


Azeri dantza, umeentzako ekintzak eta musika, gaur nagusi, inauterietan

Mozorrotutako jendez beteta zegoen atzo arratsaldea Gudarien plaza; izan ere, denak zain ziren inauteriak noiz hasiko. Erraldoi eta buruhaundien konpartsari merezitako omenaldia egin ondoren, musika eta dantzak eman zion jarraipena hasi berritako festari. Eta datozen lau egunetarako ere, ekintza mordoa antolatu dira adin eta gustu ezberdinetarako. Gaur esaterako, goizeko 10:00etan hasita, azeri dantza izango da, eta ondoren, 11:00etan aterata, Betikoak txaranga ibiliko da kaleak girotzen. Umeentzako ekintzak ere izango dira gaur. 11:30etan, poniak eta zezen txikiak egongo dira Latsunbe auzoko kirol pistan. Eguerdian, trikitilarien erritmora ibiltzeko aukera izango da Patxi eta konpainiarekin, eta 13:00etan, erraldoi eta buruhaundien konpartsarekin eta Kriskitiña dantza taldearekin.

Haurrentzako emanaldia eta mozorro festa

Haurrek goizean ez ezik, arratsaldean ere izango dute neurriko ekintzarik. 17:00etan, Hipo eta Tomax izango dute ikusgai Atsegindegi plazan. 19:00etan, berriz, gaztetxoentzako mozorro festa izango da, Atsegindegin bertan. Horrez gain, Betikoak txaranga ibiliko da bai arratsalde eta baita gauerdian ere.

Gazte Asanbladak gaur

Gazte Asanbladak inauteriak ospatuko ditu gaur. Horretarako, 12:00etan ginkana antolatu du Tilosetan, eta ondoren, 14:00etan, bazkari mozorrotua. Txartelak salgai egongo dira bertan 12 euroan. Bazkalostean poteoa egingo dute Elektro Txarangarekin.

EGITARAUA:

Otsailak 14, igandea

11:00: Betikoak txaranga.

12:00: Konpartsen irteera Urbieta kaletik: Ttarla dantza taldea, Inmakulada ikastetxea eta Elizatxo ikastola.

18:00: Betikoak txaranga.

17:00: Haurrentzako emanaldia Txintxilitxin, bakea egin, Kiki, Koko eta Mokorekin. Atsegindegin.

18:30: Fermin Valenciaren

emanaldia Biterin.

19:30: Hernani Musika Eskola Publikoko trikitilari eta

dultzaineroak.

Otsailak 15, astelehena

09:00: Diana Hernani Musika Eskolako ikasleekin.

10:00: Azeri dantza gaztetxoentzat.

11:30: Haurrentzako poniak eta zezen txikiak Latsunben.

12:00: Haurrentzako tailerrak: makillajea eta karetak Jakin eta jolas taldearekin. Atsegindegin

16:00: Erraldoi eta buruhaundiak, Kriskitiña dantza taldea eta Hernani´Musika Eskolako

dultzaineroak.

17:00: Haurrentzako dantzaldia Gramola Txorromorro taldearekin, Atsegindegin.

18:00: Break dantza-Scratch

erakustaldia Tilosetan.

Otsailak 16, asteartea

18:30: Sardinaren ehorzketa.


Bilbao Basket-Dinamo Sassari, gaur, ETB1en eta eitb.com-en

Horrez gain, Shaktar Donetsk eta Relaaren arteko partidaren laburpena eskainiko da 'Gol Festa' saioan.

Gaur, Eurocupeko Bilbao Basket eta Italiako Dinamo Sassariren arteko saskibaloi partida zuzenean emango da ETB1en eta eitb.com-en, 20:30ean hasita. Asier Arangurenek eta Josean Aldalurrek egingo dute kontakizuna.

Bestalde, 23:35ean hasita, 'Gol Festa' berezia eskainiko da: Txapeldunen Ligaren barruan Realak Ukrainiako Shaktar Donetsk-en aurka jokatutako neurketaren laburpena eskainiko da.


Txuma Murugarren: "Oraingoan rockeroagoak dira planteamenduak"

Zerbait ari da gertatzen hor izeneko disko berria aurkeztu du Arrasaten Txuma Murugarrenek, eta Debagoiena Zuzenean saioan, azken lanaren eta bere ibilbidearen berri eman du musikariak.


Anjel Oiarbiderekin solasean: Gure Esku Dagoren ibilbidea eta erronkak

Datorren otsailaren 25ean, 19:00etan Arrasateko Gure Esku Dagok antolatuta Angel Oiarbide izango dugu Garaia Berrikuntza Guneko Auditoriumean.

"Angel Oiarbiderekin solasaldia: Gure Esku Dagoren ibilbidea eta erronkak" lelopean ekitaldi hau antolatu dugu. Espero dugu Unibertsitatean kokatutako jardunaldi honek gazteriarengan harrera ona izatea, baina herritar guztiak gonbidatuta egonik, hizlariak duen arrazoibide aparta eta jarrera positiboa baliatuz, hitzaldi honekin Gure Esku Dago dinamika eta aurtengo ekimenak ezagutaraztea dugu helburu eta gutxienez gizartean hausnarketa sustatzeko balio izatea espero dugu.


2015ean 74.761 bisitari zenbatu dituzte Goierri garaiko herrietan

Antioko eta Mirandaolako turismo bulegoek emandako datuen arabera, Goierri garaiak 74.761 bisitari jaso zituen iaz. Antioko ermita eta Legazpiko Burdin Harana dira bisitari gehien jasotzen dituzten bi interes puntuak. Antiok 29.143 bisitari jaso zituen, eta Burdin Haranak 25.180. Urretxuko Urrelur museoak, Ezkio- Itsasoko Igartubeiti baserriak eta Aikur ezti museoak jarraitzen diete, horiek ere milaka bisitarirekin.Bisitarien erdiak Espainiatik eta beste herrialde batzuetatik etortzen dira. Bestalde, bisitariaren perfila desberdina izaten da eskaintzaren arabera. Antiora Gipuzkoako eta Espainiako jende heldua joaten da gehienbat, ermitak erakarrita. Legazpiko Burdin Haranera, berriz, familiak eta eskoletako taldeak joaten dira.


Jon Erguinek irabazi du Amasako proba

Jon Erguin, Amasako proban. Arg: Trigoi

Euskal Herriko mendi duatloi zirkuitoaren barruan, asteburuan Amasan (Gipuzkoa) jokatu den proba Jon Erguin beasaindarrak irabazi du. Txapelekta zortzi frogek osatzen dute, eta asteburukoa seigarrena izan da. Erguinek lau lasterketetan parte hartu du, eta lauak irabazi ditu. Garaipen horiei esker, sailkapen orokorrean hirugarren dago beasaindarra. Amasan, Unau Yus eta Endika Garziaren aurretik sartu zen helmugan Erguin.

Erguinekin batera, Trigoi taldeko beste sei parte hartzailek ere parte hartu zuten Amasako proban: Luis Mari Urizarrek, Goio Mujikak, Aitor Mujikak, Ramon Altunak, Iban Urdangarinek eta Iban Iturrik. Urizarrek laugarren egin zuen Amasan. Bai berak eta bai Erguinek “atzetik aurrerako lasteketa” egin zutela esan dute Trigoitik: “Korrika postu batzuk atzeratuta bukatu zuten, baina bizikleta gainean egin zuten aurrera”. Guztira, korrika sei kilometro egin behar izan zituzten, eta 17 kilometro bizikletan.

Aurreneko postuetan

Euskal Herriko zirkuitua zortzi frogek osatzen dute, eta dagoeneko sei jokatu dira. Urizar ia lasterketa guztietan podiumera igo da eta, ondorioz, sailkapen orokorrean bigarren postuan dago. Erguinek, parte hartu duen lau frogak irabazi egin ditu, eta hirugarren dago sailkapen orokorrean.

Trigoitik jakitera eman dutenez, bi taldekideek dute Euskal Herriko txapela janzteko aukera. Hurrengo proba igandean da, Mallabian (Bizkaia).


"Aberastasuna dutenak joanez gero, zeroren edozein portzentaje zero da"

Gizarte politika ekonomiaren hazkundearekin lotzen du Larrañagak, ongizatearen jasangarritasunaren eztabaida "orain" egin behar dela uste duelako, "eta ez egoerak horretara behartzen gaituenean".


Galiziako kresalaren zaporea

Itsaskien Azoka antolatu dute Hernaniko Galarreta pilotalekuko aparkalekuan, eta ekainaren 16ra arte egongo da bertan. Euskal Herrian antolatu duten zazpigarren aldia da aurtengoa.

Kresal usaina Galarretako aparkalekuraino (Hernani, Gipuzkoa) ailegatzen da. Karpa zuri-urdin handi bat dago aparkalekuaren erdian, eta, horren sarreran, MarisGalicia irakur daiteke txangurru baten irudia duen kartelean. Musika aditzen da: galizieraz kantatzen dute kutsu folklorikoa duen abesti batean. Karpara sartzean, are biziagoa da kresal usaina, itsaskiak kozinatzen ari baitira barruan. Marisgaliciak Itsaski Azoka antolatu du, eta ekainaren 16ra arte egongo da Hernanin. Euskal Herrian antolatu duen zazpigarren aldia da aurtengoa, baina lehenengo aldiz jarri dute karpa Galarretan; orain arte, Anoetan (Gipuzkoa) eta Donostian antolatu izan dute.

Manuel Gomez azokako koordinatzailea azken orduko xehetasunak fintzen ari da, karpan aurrera eta atzera. Bisitariei ematen dizkien gomendioak aipatu ditu: «Nik beti esaten diet zer jan erabaki aurretik azokan buelta bat emateko, zer produktu dauden ikusteko eta horren arabera erabakitzeko zer jango duten». Oro har, esan du Euskal Herrian jende andana hurbiltzen dela azokara, eta «oso pozik» daudela izaten duen harrerarekin: «Askok otsailean galdetu zidaten aurten noiz etorriko ginen!». Produkturik arrakastatsuena zein den galdetzean, bi aldiz pentsatu behar izan du: «Esango nuke itsaskiak plantxan dela jendeak atsegin handienez jaten duena. Zaila izaten da momentuan bertan plantxan egiten diren itsaskiak aurkitzea. Gainera, sei plantxa handi ditugu horretarako, eta bezeroek aukeratu dezake zein itsaski jan nahi duen». Izan ere, hiru arrainontzi handi daude sukaldearen aurrean.

Jose Mari Lizarbe da azokako produktuak dastatzera joan den bisitarietako bat. Adierazi du lehen aldiz joan dela azokara: «Jakin-mina nuen, eta horregatik etorri naiz. Behin baino gehiagotan irakurri dut azoka honen inguruan egunkarian». Barrez azaldu du «lehen eguna dela aprobetxatuz» joan dela bazkaltzera, eta aurretik egona dela antzeko azoketan. Lanpernak jatea erabaki du, eta ardo zuria aukeratu du janaria bultzatzeko: «Oso ederra dago dena».

Lizarbek aukeratu duena azokak eskaintzen duen aukera bat baino ez da. Hainbat postu daude, eta bakoitzak produktu bat prestatzen du: itsaskiekin egindako arroza, enpanadak, egunean bertan egindako artisau ogia, eta, nola ez, Galizian eta Euskal Herrian horren ezaguna den olagarroa.

Etxeko sekretuak, sekretu

«Ez du inongo sekreturik. Garrantzitsuena da olagarroa kalitate onekoa izatea, eta behar bezala egostea: ez gehiegi, ezta gutxiegi ere». Hala esan du Alberto Rivera sukaldariak. O Carballiño (Galizia) herrikoa da, eta azaldu du haren familia betidanik aritu dela olagarroa kozinatzen: «Ni familiako bosgarren belaunaldikoa naiz». Esan du asko aldatu direla familian olagarroa egiteko ohiturak: «Nire aitona-amonek kontatzen ziguten lehen ez zutela edukiontzirik, eta olagarroa zapian edota txapelan biltzen zutela». Osagaiak ere aldatu dira, Riveraren hitzetan: «Gaur egun, patata eta piperrautsarekin jaten da olagarroa, baina, tradizionalki, gatza baino ez zitzaion botatzen».

Itsaskien Azoka hiru astez egongo da Hernanin, eta asteburuan jende asko etortzea espero dute antolatzaileek: «Gaur, egia esan, uste baino jende gehiago etorri da bazkaltzera. Halere, asteburutan etortzen da jende gehien; familia asko hurbiltzen dira, seme-alabekin», azaldu du Gomezek. Itsaskiak familiako kide guztien gustukoak direla esan du koordinatzaileak: «Txikiek ere oso gustura jaten dituzte lanpernak!».


Herritarren segurtasunerako zinegotzi Aritz Romeori babesa adierazi dio Asironek

UPNk Romeoren dimisioa eskatu ostean egin du alkateak agerraldia, eta ezbairik gabe haren eginbeharra "behar bezala" bete duela ziurtatu du. "Konfiantza osoa" dauka berarengan.

Karguan mantenduko da Aritz Romeo Herritarren Segurtasunerako zinegotzia. Hala ziurtatu du Joseba Asiron alkateak, UPNk haren agerraldia eskatu ostean.

Bestelakoak gaiak ere izan ditu gogoan: UPNk deklarazio publikorik ez zuen egin okupazioak egon zirenean: hari, ordea, exijitu egin diote. Hori dela medio, gaiaren instrumentalizioa leporatu die erregionalistei.

Halaber, "alkatea desagertua" egon dela esatea gaitzetsi du, okupazioa izan zenetik hiru egun baino pasa ez direla gogoraraztearekin bat.

Filtratutako deia

Nafarroako Auzitegi Nagusiak Otamendiren deia zabaltzearen inguruan galdetuta, Asironek ez du adierazpenik egin nahi izan, aitortu badu ere, harrituta geratu dela, eta aldez aurretik ez zekiela audioa publiko eginen zuenik.

Gainontzekoan, bi gai jarri nahi izan ditu mahaiaren gainean: etxebizitza eskubidea eta "militarizatutako polizia". Haren hitzetan, bi horiek dira erdigunean egon beharko luketeenak.

Horregatik, etxebizitza eskubidea bermatzeko lanean ari direla ziurtatu du, baita "gertuko polizia" eredua eraikitzeko ere.


Amets Bideren emanaldia ostiralean Herri Antzokian

KULTURA// Ostiralean, Ordiziako Herri Antzokian Amets Bide dantza taldeak emanaldia egingo du 19:00etatik aurrera ikasturteari amaiera emateko. Urtero egiten den emanaldia da. Bost urtetik DBH-ra bitarteko gaztetxoek hartuko dute parte. Euskal Herriko dantza tradizionalak eta hainbat koreografia eskainiko dituzte.


Barrika 'Game of thrones'-eko trailer berrian?

Telesailaren zazpigarren denboraldia iragartzeko bigarren trailer ofiziala estreinatu dute.

Uztailaren 17an estreinatuko du AEBetako HBO kateak Game of thrones telesailaren denboraldi berria. Zaleak zain daude, eta egun hori iritsi bitartean trailerrekin konformatu behar dute. Duela aste batzuk aurreneko trailer ofiziala jarri zuten sarean —euskal kostaldeko irudi batzuk ageri ziren—. Milioika bisita izan ditu Interneten bideo horrek. Zaldieroak egin zion bideoari erreferentzia egun pare batean, iradokiz mundu zabalean egongo direla euskaldunak trailer horretan Gaztelugatxe identifikatzen.

Gaurtik aurrera ikus daiteke bigarren trailerra. Plano batean, Tyrion Lannister pertsonaia —Peter Hayden Dinklage aktoreak interpretatzen du— agertzen da, alboan itsaslabar bat duela. Barrikako (Bizkaia) itsaslabarra duela ematen du.


Ikusgarria ez, gogorra bai

Hamabigarren neurketa irabazi dute jarraian Elezkanok eta Zabaletak, eta lehen urratsa egin dute finalean sartzeko. Zaratamoko aurrelariak erabaki du lehia, azken txanpan

Pilotakadak. 548.

Iraupena. 65 minutu eta erdi.

Sakez. Ezkurdiak bi; eta Elezkano II.ak bat

Markagailua. 1-0, 1-1, 2-1 2-2, 4-3, 6-4, 7-11, 9-12, 10-13, 12-14, 13-14, 15-15, 16-18, 17-19, 18-20, 18-22.

Bestelakoak. Lepo bete zen Iruñeko Labrit pilotalekua. 1.100 ikusle pasatxo izan ziren harmailan. Apustuak Elezkano II.a-Rezustaren alde atera ziren, 100-60ri.

Emozioa, finalerdietako tentsioa eta gogortasuna. Horixe izan zuen atzo Binakako Txapelketako finalerdietako lehen partidak. Elezkano II.ak eta Rezustak 18-22 irabazi zieten Ezkurdia eta Zabaletari, eta, hamabigarren partida erreskadan irabazita, lehen urratsa egin dute finalerako sailkatzeko. Atzeko koadroetan oreka izan zen nagusi. Zabaletak partida handia egin zuen, baina Rezustak, agindu ez arren, ondo eutsi zion. Hala, aurrealdean erabaki zen partida. Hor Elezkano hobeto aritu zen. Hamar tanto egin zituen, eta bakarra galdu. Gainera, azken txanpan berak hartu zuen bikotearen zama, eta ohikoa duen bizitasunarekin neurketa desorekatu zuen. Ezkurdiak, berriz, zazpi tanto egin zituen, eta bi galdu. Nahi baino gutxiago sartu zen jokoan, eta apenas lortu zuen tanto ikusgarririk egitea.

Hasi, ordea, hobeto hasi ziren galtzaileak. Txapelketa osoan bezala, lan isila eginez eta bikote sendoa direla erakutsiz, 4-2 eta 6-3 egon ziren aurretik Ezkurdia eta Zabaleta. Alde hori lau tantora handitzeko abagune argia izan zuen Ezkurdiak, baina zabalera botatako pilotak txapa jo zuen. Hor pilota aldatu zuten Elezkanok eta Rezustak. Pilota astunagoa eta zekenagoa atera zuten. Asmatu egin zuten pilota aldaketa horrekin. Izan ere, zortzi tanto egin zituzten jarraian, eta horri esker emaitza goitik behera irauli zuten. 11-6 jarri ziren aurretik. Partidako zati horretan Ezkurdia eta Zabaleta ez ziren fin aritu. Pilotari bai eman, eman zioten, baina minik egin gabe eta zuloak topatu ezinik. Gainera, aurkariek ederki baliatu zituzten haien hainbat elkar ulertze falta.

Ezkurdiaren bi pareta batek hautsi zuen galtzaileen bolada txarra. Elezkano ezustean harrapatu zuen tanto horretan Arbizuko aurrelariak. Hortik aurrera faserik gogorrenean sartu zen lehia. Zabaleta gora egiten hasi zen, eta Rezustari nekatuta antzematen zitzaion. Ez zuen normalean duen joa, eta pilota asko sartu zitzaizkion ezker paretan.

Hala, Ezkurdia eta Zabaleta emaitza berdinduz joan ziren. 15-14 ere egon ziren aurretik. Une horretatik aurrera Elezkanok partidaren agintea hartu zuen, Rezustari ederki lagunduz eta aurrean tanto ederrak eginez. Inork baino hobeto irakurri zituen azken tantoak, eta hark erreskadan egindako sake erremate, gantxo eta txokoan utzitako pilota bati esker, 15-18 iritsi ziren azken atsedenaldira. Beste hiru tanto egin zituzten galtzaileek, baina irabazleei ez zien garaipenak ihes egin. Elezkanok egin zuen azken tantoa, hirugarren koadrora pilota jo, eta Ezkurdia eta Zabaleta ez ziren iritsi.


Euskarazko kultura digitalak bete zuen Baluarte

Astearte goizean egin zen Baluarten Sarean Euskaraz, euskarazko kultura digitalaren III. Jardunaldiak, Euskarabideak antolatuta. 15-16 urteko Iruñerriko 500 neska-mutil eskaldunek hartu zuten parte saio horretan. Tailerrak, hitzaldiak eta proiektuen aurkezpenak izan ziren bertan goiz osoan zehar. Pribatutasuna eta harremanak sare sozialetan, zer den errealite birtuala, bideo mappinak, arduino progranazioa, 3D inpremagailuek nola funtzionatzen duten edo musika sortzeko balio duten aplikazioak izan ziren jorratutako gaietako batzuk.

Info Arteoan bost egitasmo interesgarriren aurkezpenak egin ziren: Teknologia alorrean garatzen ari diren euskarazko bost egitasmoren aurkezpenak ere egin ziren: Wikipedia nola kopiatu, Wikipedia kopiatu gabe, Interneten ere lehen hitza euskaraz - Puntu Eus Fundazioa, Gazte Gara Gazte @ Ahotsak.eus, Booktegi.eus eta Common Voice: teknologiarekin euskaraz komunikatu ahal izateko auzolan digitala.

Aurtengo berrikuntza handiena izan da saio nagusi honetaz gain, 20 ikastaro eskaini direla Iriuñean eta beste 16 herritan urria eta azaroan zehar egiteko.


Goiko festa batzordeko kideek bota zuten beheko festetako suziria

Atzo iluntzean, Zizurkil goiko festa batzordeko kideek jaurti zuten beheko festen hasierako suziria. Danborrada, haurren jaialdia, buruhandiak, afari herrikoia..., giro beroan abiatu ziren igandera arte luzatuko diren festak. Kronika eta egitaraua:

Txupinazoko argazkiak / Bideoa

Kantu-jolasen argazkiak

Atzo iluntzean, Elbarrenako festetako ikur den melokotoiak umoretsu hartu zuen hitza festei hasiera emateko eta erronkak ere luzatu zizkien omenaldia jaso eta suziria bota zuten Zizurkil goiko festa batzordeko kideei, "Umorez beteta hasten zaizkigu jaiak, baina hori bai, burua erne eta ondo! Eta Zizurkil goikoek truko txiki bat dute horretarako, txapel eguna antolatzen dute eta txapela jasotzen duenak suziria botatzeko ohorea izaten du festetan. Kapaz izango al dira urteren batean melokotoiari txapela emateko? Hortxe erronka. Beste erronka bat: Zer iruditzen zaizue bide erdian, Beibategin, goikoek eta bekoek batera, zizurkildarren festa bat antolatzea? ".

Iazko suziria jaurti zuten Hordago blusako kideek testigua, alkate makila, eman zien goiko festa batzordeko kideei eta melokotoiak, "goiko eta beheko, denak igandera arte festan ibil daitezela" gaineratu zuen. Herritarrei gozatu, parte hartu, jai giroan ibili eta batez ere burua ondo erabiltzeko deia luzatu zien. "Eraso sexistarik ez dugu onartuko ez jaietan eta ez inoiz".

Igotz Alkorta eta Alaitz Ormazabalek hartu zuten hitza Zizurkil goiko festa batzordearen izenean. Hondarribiak Urdaibiari festetako txupinazoa botatzeko esan izan baliete bezain harrituta hartu zutela Elbarrenako festa batzordearen eskaintza aitortuz ekin zio Igotzek. Umoretsu aritu ziren biak, ondorio batera iritsiz: euren presentzia behar zutela Elbarrenako jaiei hasiera txukuna emateko. Serio jarrita, "guretzat goia eta behearen arteko pikea brometarako besterik ez da. Guk ere, beheko festa batzordekoek bezala, Zizurkil herri bat dela sinesten dugu, bailaretan banatuta, baina herri bat", azaldu zuen Alaitzak. Eta Igotzek, erronkak onartzeko beldurrik ez dutela eta festetako ajea pasatakoan deitzeko esan zion melokotoiari. "Hori bai, txapela egunean txapela jartzea ez da eskatzen, irabazi egin behar da", gaineratuz.

Zizurkil beheko festa batzordeko kideei aitortzagatik eskerrak emanaz amaitu zuten, "gaurkoak balio dezala, txikikeriez gaindi, Zizurkil batuagoa egiteko. Ondo-ondo pasa festak eta ahal dela euskaraz gozatu. Guk erabiltzen ez badugu, ez du inork egingo eta! ".

Gaurko eta asteburuko egitaraua

Irailak 8, osteguna

Gazte eguna

10:30 Jokulandia goiz osoan zehar.

14:00 Gazte bazkaria. Ondoren, Elektro txuflarekin kalejira.

17:30 Dantza saio gidatua, Aurrera plazan. Ondoren, txokolate jatea eta buruhandiak Joxe Arregi plazan

23:00 Suzko zezena.

23:30 Muyayo Rif eta Esne Beltza zuzenean.

Irailak 9, ostirala

11:00 Haur karaokea eta Wii dantza.

12:00 Meza Nagusia.

13:00 Jubilatuen jokoak.

14:00 Jubilatuen bazkaria plazan. Bazkalostean dantzaldia Aurelio Saez “Yerri”ren eskutik.

17:30 Irrien lagunak, “Kanta eta dantza” ikuskizuna Aurrera plazan.

22:00 Bertsoak: Andoni Egaña, Maialen Lujanbio, Amaia Agirre, Oihana Iguaran eta Unai Mendizabal. Gai-jartzailea: Igotz Alkorta.

23:30 Trakets zuzenean.

Irailak 10, larunbata

Mozorro eguna

11:00 Sorginaren bila.

14:00 Herri bazkaria. Ondoren, postre lehiaketa eta bingoa.

18:30 Astakiloen showa.

20:00-21:30 Laket zuzenean.

23:30 Laket zuzenean. Jarraian, mozorro lehiaketa. Ondoren DJ Bull.

08:00 Diana.

Irailak 11, igandea

11:00 Sardina eta sagardo dastaketa.

13:00 Haurren euskal dantza ikuskizuna.

16:00 Mus txapelketa.

16:30 Erraldoi eta buruhandien konpartsa, dantza herrikoiarekin.

19:30 Hodei magoa.

Ogitarteko afaria.

22:00 Bi Bala bertso musikatuak.

23:30 Melokotoi sariak. Jarraian, melokotoiaren hileta eta lur-ematea.


Kutxak 103,2 milioi euroko irabazia izan zuen iaz

Etekina 2008an baino %29,3 murritzagoa izan zuen; bertzeak bertze, krisiaren ondorioz diru kopuru bat aurreztea erabaki zuelako.

Nahiz eta krisi garaia izan, Kutxak 103,2 milioi euroko irabazia izan zuen joan den urtean. 2008arekin alderatuta, etekina %29,3 murritzagoa izan da. Gipuzkoako aurrezki kutxak jakinarazi duenez, krisiaren eraginez diru kopuru bat aurreztea erabaki du, eta horrek eragin du irabazien murrizketa.

Berankortasun tasari dagokionez, 2009an %2,8koa izan zuen Kutxak. Aurrezki kutxen batez bertzekoa %5,26koa zen azaroan.

Gizarte ekintza arloan, 3.591 jarduera sustatu zituen iaz, denera 88,2 milioi euro bideratuta. Diru kopuru horretatik, 55 milioi osasun arloko ekintzetara bideratu zituen, 17,45 milioi kultura eta aisialdi arlokoetara, 13,68 milioi hezkuntza, ikerkuntza eta berrikuntzara, eta 2,5 milioi ingurugiro programetara.

Kutxak 2009ko ekainean zituen baliabide propioen balioa, 2.277 milioi eurokoa zen.


Letren aitortzarako gaua

Gonzalez Lartitegik, Azurmendik, Zulaikak, Olmosek, Garzia Garmendiak eta Arrietak jaso dituzte aurtengo Euskadi sariak.. Sarien garrantzia nabarmendu du Uriartek


Radar digitalaren bidez kontrolatuko dute abiadura Abantzadan

Ertzaintzak abiadura kontrolatzeko erabiltzen duen tresneria berritu egin du Eusko Jaurlaritzako Herrizaingo Sailak. Besteak beste, teknologia digitala erabiltzen duten 19 lur-radar jarriko dituzte ibilgailu kamuflatuetan zein polizia-ikurrak dituzten autoetan, kontrolak egiteko. Aparatu berriek zehaztasun eta kalitate handiagoa eskaintzen dute abiadura neurtzeko orduan, eta "izunak ipintzeko prozesua ere errazten dute", Lakuako iturrien arabera. Horietako bat Uribe Kosta eskualdeko Erandio, Leioa eta Getxo udalerriak zeharkatzen dituen Abantzadan egongo da. Bestalde, astelehenean hasiko da abiadura kontrolatzeko 15 eguneko bigarren kanpaina, Euskal Autonomia Erkidegoko Trafikoko Plan Estrategikoaren barruan.

Orain arte zerbitzuan zeudenak ordezkatuko dituzte 19 radar digital berriek. Bizkaian zortzi ipiniko dira, beste bost Araban eta sei Gipuzkoan. Trafiko Zuzendaritzak beste sei radar digital jarriko ditu zerbitzuan laster, EAEko hiru lurraldeetan banatuta; beraz, 25 izango dira guztira. Horiek sistema digitalaren abantailak dituzte eta aurrerapen nabarmena ekarriko dute ohiko neurgailuekin alderatuta, Herrizaingo Saileko arduradunen hitzetan. Automatikoki irakurtzen dute ibilgailuaren matrikula eta zuntz optiko bidez bidaltzen dute informazio hori datuak prozesatzeko zentrora, "zigorrak jartzeko prozedura abiatzeko".

Ekipamendu digitalak kalitate handiko irudiak eskaintzen ditu, gauez zein egunez, ohiko argazki-filmeek baino hobeagoa. Halaber, radar berria zehatzagoa da abiadura neurtzen eta araua hautsi duen ibilgailua identifikatzen. "Gainera, ia edonon jar daiteke errepidetik gertu, zubi batean edo errepide gaineko pasabide batean, esaterako; ezkerreko bidea zorrotzago zaintzeko aukera ere ematen du, horietan izaten baitira arau-hauste larrienak", azaldu dute.

Sistema horrekin, "radar finkoen sarea zentralizatu" ahalko du Espainiako Trafiko Zuzendaritzak, bertatik horien guztien funtzionamendua zaintzeko eta arau-hausteak lurralde-bulego bakoitzera helarazteko, horiena baita zehapen-espedienteak bideratzeko ardura.

Kontrol finkoak

Urrian hasita, hainbat kontrol (finko zein higikor) egin ditu Ertzaintzak radar berriekin, horiek ibilgailu kamuflatuetan zein polizia-ikurrak dituzten autoetan jarrita. "Istripu gehien izaten dituzten errepide-zatiek eta ibilgailuek normalean gehiegizko abiadura hartzen duten tarteek dute lehentasuna kontrolak jartzeko", argitu dute Herrizaingo Sailetik.

Seinaleztatutako tarteetan neurtzen dute radarrek ibilgailuen abiadura. Gaur egun, 29 kabina daude zeregin horretarako Bizkaian eta sei Gipuzkoan; Araban, berriz, beste lau jarriko dituzte, A-68 autobideko bi puntutan: Altuben eta Subijanan. Beraz, 39 kontrolgune finko izango dira guztira.

Abiadura neurtzeko kabinak dituzten errepide-zatiei dagokienez, Bizkaiak 29 kabina ditu, Gipuzkoak sei eta Arabak lau. Indarrean dagoen araudiari begiratuz, trafiko-araudiak, abiadura alorrean, 91 eta 300 euro bitarteko isunak jasotzen ditu arau-hauste larrietarako, eta 301 eta 600 euro artekoa eta gida-baimena kentzea oso larrietarako. Arau-hauste larritzat hartzen da ezarritako muga %50ean gainditzea, beti ere aldea orduko 30 kilometrotik gorakoa bada.

Kanpaina berria

Bestalde, abiadura kontrolatzeko kanpaina berria urriaren 31n hasiko da, 15 egunekoa. Hori dela eta, Ertzaintzak eta hainbat herritako udaltzaingoek abiadura-kontrolak areagotuko dituzte. Bide Segurtasuneko Plan Estrategikoa 2003-2006ren baitan jarriko dute abian, "auto-istripuen kopurua murriztu eta abiadura-muga gainditzeak eragin ditzakeen ondorioei buruz kontzientziatzeko".

Hasiera batean, irailaren 15ean jarri behar zuten martxan bigarren kanpaina hau, baina atzeratzea erabaki zuten "Ertzaintzaren radar guztiak berritzeko denbora egon zedin", adierazi dutenez. Maiatzaren bigarren hamabostaldian egin zuten antzeko kanpaina baten bidez, 80.567 ibilgailuren abiadura kontrolatu zuen Ertzaintzak; 2.307k (%2,8) salaketa jaso zuten, abiadura-muga gainditzeagatik.

Jakinarazi dutenez, 2004an 16.018 ordu eman zituen polizia autonomikoak abiadura-kontrolak egiten eta hauek dira horien emaitzak: 2.491 kontroletan, 454.296 ibilgailu kontrolatu eta 15.889 salaketa jarri zituzten, radar higikorrak atzemandako arau-hausteen ondorioz.

Herrizaingo Sailak 27.000 salaketa baino gehiago bideratu zituen iaz gehiegizko abiaduragatik. Halako kanpainek zaintza-lanak areagotzen badituzte ere, urte osoan egiten ditu abiadura-kontrolak Ertzaintzak. Gainera, Bizkaian, gehiegizko abiaduran doazenei alkoholemia proba egingo zaie. Aurreko kanpainan, radarrak atzeman ostean alkoholemia proba egin eta positibo eman zuten 13 gidari harrapatu zituzten ertzainek.

Abiadura zaintzeko eta kontrolatzeko kanpainaren balantzea 2005eko maiatzaren 16tik 29ra egin zen. Ertzaintzak kontrolatutako ibilgailuak Bizkaian 34.864 (salatutako ibilgailuak 1.102), Araban 8.208 kontrol eta 388 salatu, eta Gipuzkoan 37.504 kontrol eta 817 salatu izan ziren. Guztira Euskal Autonomia Erkidegoan 80.576 kontrol egin ziren eta 2.307 ibilgailu salatu ziren.


Biluzik gelditzeko lau manera

'Striptease'-aren inguruko antzezlan labur bana sortu dute lau euskal antzerki zuzendarik, eta Loraldia jaialdiak estreinatuko du emanaldia, ostiralean, Bilboko Arriaga antzokian

Bere biluzteko manera propioa dauka pertsona bakoitzak; ez daude eskularrua berdin eranzten duten bi pertsona. «Striptease» hitza gaitzat jarri, eta hamabost minutu inguruko antzezlan labur bana egiteko enkargua egin zien Loraldia jaialdiak orain urtebete lau euskal antzerki zuzendariri. Guztiak gai beraren bueltan, guztiak iraupen paretsuarekin, baina bakoitza bere eskularruak eranzteko manera propioarekin. Jokin Oregi, Mireia Gabilondo, Garbi Losada eta Fernando Bernues zuzendariei jo zien erronka jaialdiak, eta orain oholtzaratuko dute emaitza. Ostiralean eta larunbatean estreinatuko dute, Bilboko Arriaga antzokian, lau sortzaileen piezak batzen dituen Strip-tease emanaldia. Lau antzezlan labur, beraz, baina emanaldi bakarrean. Biluzik geratzeko lau manera, beraz, baina soineko bakarrean.

«Oso erronka polita izan da», aitortu du Oregik. «Ez dira sarri garatzen halakoak. Guztiok daukagu gai bera, eta askatasun osoz aritzeko aukera eman digute, bakoitzak nahi genuen pieza sortzeko». Denbora izan dute muga bakarra: hamar minutu gutxienez, eta hogei gehienez. Eta tarte horren barruan arituz gero, libre gainontzeko guztia. Beldurra ere bazuten, Oregik aitortu duenez, eta bilera batzuk ere egin zituzten, horregatik, hasi baino lehen. Ideiarik ez errepikatzea zen asmoa, eta «elkarlanean» aritu ziren hasieran pixka batez. «Pentsatu genuen istorio ezberdinak sortzea zela interesgarria, eta gerta zitekeela gutako bik edo hiruk ideia beretik jotzea, baina ez da kasua. Azkenean, bakoitzak bere begirada propioa du, eta oso gauza ezberdinak ikusi ahalko ditu jendeak. Oso-oso ezberdinak».

Striptease casting batera aurkezten dira lau pertsonaia Oregiren piezan, esaterako, eta lau ahots horien bidez aurkezten ditu gaiak pizten dizkion ideiak. «Sentsualitatea eta erotismoa etortzen zaizkigu burura striptease hitza entzun eta berehala, baina gauza ilunak ere bai, genero kontuak eta dekadentzia». Lau aktore izango dira oholtzan antzezlanean: Olatz Ganboa, Ane Pikaza, Lander Otaola eta Getari Etxegarai, eta Adrian Garcia de los Ojosen musika izango du.

Aldarrikapenarekin uztartu du bere eskularrua eranzteko manera Losadak: «Eskubideak erreibindikatzeko modu gisa aurkeztuko du striptease-a gure lanak». Lady Godivaren mitoa hartuko du horretarako oinarri. Izan ere, kondairaren arabera, herritarren zergak handiegiak zirela kexatzeko, azoka egunez zaldi gainean biluzik paseatzea erabaki zuen Lady Godiva izeneko emakumeak XI. mendeko Coventry konderrian. «Ezagutzen den lehenengo striptease aldarrikatzailea da», egin du broma zuzendariak. Klara Mendizabal aktoreak jokatuko du Godivaren papera, eta Aitor Beltran eta Asier Hernandez aktoreek lagunduko dute oholtzan. «Istorioa ederra da, kontatzeko modukoa», laburtu du Losadak.

Uztartuta doaz aktorea eta pertsonaia Gabilondok zuzendutako piezan. Telmo Irureta 27 urteko aktore eta idazlearekin batera sortu du bere pieza zuzendariak, eta funtsezkoa izan da Iruretaren lana. Garun paralisia du aktoreak, eta gurpil aulkian mugitzen da. Horregatik, berezia da haren biluzte ariketa, Gabilondok dioenez. Eneko Balerdi eta Haritz Morras aktoreen eta Oskitz Gorrotxategi tronpeta jotzailearen laguntzarekin saiatuko da hasieran arropa eranzten, baina azkenean «striptease emozional bat» bilakatuko da antzezlana. Gabilondo: «Bion artean egin dugu gogoeta striptease-aren definizioaren inguruan. Telmo [Irureta] sakonago ezagutzeko aukera ere izango dugu, piezan benetan biluztu baita».

Sorkuntzaren alde

Antzokiko hormez harago eraman du gogoeta Bernuesek hedabideen aurrean egindako aurkezpenean. Pozik azaldu da Loraldiak eskainitako aukerarekin, hark ekoitzi baitu emanaldia, eta adierazi du halako ekoizpenak gehiagotan egin behar liratekeela. «Herrialde honetan batez ere exhibizioan dugu fedea, eta ez hainbeste sorkuntzan. Eta uste dut batetik besterako bidean geure baliabideetan sinetsi beharra dagoela, eta halako egitasmoak horretarako lagungarri direla».

Begirunea izendatu du Bernuesek bere pieza, eta, onartu duenez, Alfredo Sanzol antzerkigilearen lan bat hartu du inspirazio iturritzat. Aitonaren gauzen artean emakume biluzi baten erretratua topatu duen 30 urte inguruko mutil bat izango da protagonista, eta argazki horren jatorriaren misterioa argituko du antzezlanak. Aurpegia zinta zuri batez estalita du emakumeak argazkian, eta emakume horren nortasunari buruzko jakin-mina izango da antzezlanaren motorra. Sara Cozar eta Iñaki Rikarte dira piezako aktoreak, eta Juantxo Egañaren argazkiak ere ikusiko dira.

Beste hiru sortzaileren alboan aritzearen zirrara aipatu du Oregik. «Sustoa ere hartu nuen gaia striptease-a izango zela entzun nuenean», aitortu du. Memoria ariketa proposatu du gero. «Orain urte asko antzezlan bat aurkeztu zuten Arriaga antzokian bertan, eta izen berarekin: Strip-tease. Sona handiko zuzendariek jardun zuten lan hori egiten, baina denborak aldatu egiten dira, eta denbora tarte honetan nik uste striptease-arekiko ikuspuntua aldatu egin dela, eta gizartea ere, gu geu, aldatu egin garela. Eta uste dut hori ere ikusiko dela emanaldian. Ikuskizun hura ikusi zuenak eta hau ikusten duenak izango du zer alderatu».


Izana zer da, izenik ez badu

Europako Parlamentuak erabaki du arrain eta itsaskien kontserbetan ez dela derrigorrez adierazi beharko produktuaren jatorria. Euskal Herriko arrantza sektorean askotariko iritziak eragin ditu horrek.


Igandean mendiko bizikletan bueltarik ez; errepideko taldea Getariara joango da

JOCC-Zikuñako Ama elkarteak ez du mendiko bizikletan bueltarik egingo igandean; hurrengoa beraz, urriaren 19an izango da. Errepidekoak berriz, Getariara joango dira; 64 kilometroko buelta, hain zuzen. Taldean joan nahi dutenek goizeko 09:00etan Zinkoeneara joan besterik ez dute.


'Ocean Viking' itsasontzian dauden 159 pertsonak gaur lehorreratuko dira Taranton

Emakume bat eta bere semea helikopteroz eraman dituzte azken orduetan. Erreskatatuak izan diren pertsona gehienak Libiako atxilotze zentroetatik ihes egindakoak dira.

Oraindik 'Ocean Viking' itsasontzian dauden 159 pertsona Taranton lehorreratuko dira. Mugarik Gabeko Medikuak (MSF) eta SOS Mediterranee GKEk kudeatzen dute erreskate ontzia.

Igandean eman zuen berria Mugarik Gabeko Medikuak elkarteak Twitterren: "Erreskatatutako 159 pertsonei 'Ocean Viking' itsasontzia, bihar, Taranton (Italia) lehorreratu ahalko dela jakinarazi diete"

Berria jaso zutenean itsasontzia Sizilia ekialdean zegoen, eguraldiaz babesteko eta portu seguru batean lehorreratzeko baimenaren zain. Itsasontzian dauden lagunen artean haurdun dauden bost emakume eta zortzi haur daude.

"41 adin txikiko daude itsasontzian, horien artean zortzi haur hauek. Egoera egonkortu den arren, autoritate eskudunei, ahal bezain laster, portu seguru bat emateko eskatu diegu", adierazi zuen itsasontzian dagoen Aloys Vinard-ek, Mugarik Gabeko Medikuak GKEko koordintzaileak. Adierazpen horiek egin eta ordu gutxira, behaketa medikuan zegoen emakume bat eta haren semea lurrera eraman dituzte, helikopteroz.

Koordinatzaileak baieztatu du erreskatatutako pertsona gehienak Libiako atxilotze zentroetatik ihes egindakoak direla: "Euren ongizaterako ihesaldiak dituen arriskuez jakitun dira eta asko larritzen gaitu. Egoera oso larria da, neguan gaude, bete-betean, eta hala ere Libiatik ihes egiten dute".

Ostiralean 112 lagun erreskatatu zituzten Libiako mendebaldetik 23 miliatara, tartean 24 emakume (hiru haurdun) eta 38 ume (batzuk hiru hilabetekoak). Larunbatean, zortzi orduz bila ibili ostean, beste 62 lagun erreskatatu zituzten Maltako salbamendu gunean.


"Bizi osorako zigorra ahalbidetzen duen doktrinarekin amaitzeko" eskatu du Etxeratek

Doktrina horrek 71 euskal preso politikoren espetxe zigorra luzatzeko balio izan duela salatu dute eta horren aurka mobilizatzeko deia luzatu dute Etxerateko kideek. Zentzu horretan, bat egin dute Egin Dezagun Bidea ekimenak datorren larunbaterako deitutako manifestazioarekin.

Etxerateko kideek prentsaurrekoa egin dute gaur Donostiako Artzain Ona katedralaren aurrean "bizi osorako zigorra ahalbidetzen duen doktrinarekin amaitzeko" eskatuz. "Parot doktrina" bezala ezagutzen den 197/2006 doktrinak "71 euskal preso politikoren espetxe zigorra luzatzeko balio izan duela" salatu du Mattin Troitiño Etxerateko bozeramaileak.

Troitiñorekin batera euskal preso politikoen hamarka senide izan dira agerraldian. Aipatutako doktrina "zuzenbidearen parametroetatik urrun eta eskubideen urraketa eta erabilpen eta errepresio klabeetatik gertu" dagoela adierazi du Troitiñok eta berau berehala bertan behera uztea eskatu du; "bere aplikazioa jasan duten gure senide eta lagunak aske utziz", gehitu du.

Zentzu horretan, "gure senide eta lagun presoen eskubideen alde mobilizatu eta indarrak biltzea ezinbestekoa dela" baieztatu dute agerraldian eta horregatik datorren larunbatean, irailaren 17an, Egin Dezagun Bidea ekimenak deituta Donostian egingo den manifestazioan parte hartzeko deia luzatu dute. Manifestazioa 17:30etan abiatuko da Donostiako Antiguako tuneletik Eskubide guztiekin, euskal presoak Euskal Herrira lelopean.


Txistulariek gogorarazi digute gaurkoa Santixabel eguna dela

Gezurra dirudien arren bai, uztailak 2 ditu, eta festa girorik ez dugun arren, jai eguna da gaur Usurbilen. "Ohiko" bizimoduan murgilduak egongo bagina, ospakizun ekitaldietan izango ginen. Aurtengoari dagokionean ordea, Santixabel Egunaren arrasto bakarretakoa bildu dugu lerrootan; hutsik egin gabe urteroko ohiturari eutsiz, kalejiran irten dira herriko txistulariak.

Jairik ez baina esnadeirik ez zaigu falta izan, bizi dugun ezohiko bizimodu honetan egokitu den aurtengo Santixabel Egunean. Gezurra badirudi ere uztailak 2 ditu; Usurbilen udalerri mailako jai eguna. Ospakizun ekitaldietan murgilduak izango ginen covid19-a gure artera heldu izan ez balitz, baina osasun krisialdiak bertan behera utziarazi ditu aurtengo festak. Egungo testuingurura egokituta eta prebentzio neurriak hartuta ospatuko den Kultur Birak gogoraraziko digu, uztailaren 1etik 5era izatekoak genituen jaiak.

Eta txistulariek. Goizean herri erdigunean barrena egin duten kalejirak Usurbilgo jai egun nagusian garela oroitarazi digute. Koadrodun zapiak lepoaren bueltan jantzita, txapelak buruan, gogotsu esnatu dute goizeko lehen orduak euri tanta artean egin dituen herria. Konfinamendu garaian hartuemanetarako ezinbesteko guneetan bilakatu ziren balkoitik segi diete herritar batek baino gehiagok etxe paretik igarotzen ari ziren txistulariak. Txalo artean hartu ditu batek baino gehiagok.


Taldeen aurkezpenarekin eta omenaldiekin ireki du Iraurgi Saskibaloiak Garagardo Azoka

Iraurgi Saskibaloiak antolatutako 2015eko Garagardo Azoka abian da. Atzo, ostirala, iluntzean ireki zituzten Berdura plazaren ateak, garagardoz, janariz eta musikaz ondo hornituta egongo diren bost egunetako aurrenekoan. Iragarrita zegoen bezala, Ilunpe Pilota Elkartea eta Asier Cuevas atleta omenduz ekin zion Iraurgik festari, baina gaueko gonbidatu bereziak oholtzara igo aurretik hasi berri den denboraldian maila ezberdinetan kluba ordezkatuko duten 21 taldeak izan ziren, banan-banan, aurkeztu zituztenak. Hasierako ekitaldia amaituta, berriz, Berdura plazan jarritako mahaiak pixkana betetzen hasi ziren.

Giro lasaiarekin hasi da Garagardo Azoka, baina berotzeko aukerarik ez da faltako gaur eta bihar, eta datozen ostiralean eta zapatuan. Hemen, egun guztietako egitaraua.


Aurrera finalerdietan

Nafarroako Herri Arteko Txapelketan multzo berean jokatu dute Leitzak eta Uhartek. Etxetik kanpoko partidan bi partida irabazi zituen bakoitzak, aldeko eta aurkako tanto kopuru berarekin. Berdiketa Leitzan hautsi zen, etxekoek 15 tantoko errentaz irabazi baitzuten. Lehen ligaxka amaituta, bi taldeek finalerdietarako txartela lortu zuten: Aurrerak lehen postuan eta Uharte laugarren. Ondorioz, elkarren aurka bi partida jokatu beharko dituzte berriro: etxean eta kanpoan. Joaneko partidak Uharten jokatu ziren joan den asteburuan eta itzulerakoak larunbat honetan eginen dira Amazabalen.


CAN oraindik ez da Nafarroako Aurrezki Kutxa

Hamabortz urte pasa dire nere lehenbiziko nomina “Caja de Ahorros de Navarra” n jarri nuenetik, inozoki uste bainuen CAN nafarroako gizartearen zerbitzura zegoela.

Hamabortz urtez diru transakzio guziek zuk zuzentzen duzun kutxan egin ditut, gaur arte.

Duela zortzi eta lau urte bezalaxe, zu gana zuzenten natzaizu eskaera bera egiteko, hau da; kutxak eta bezero honek elkarrekin ditugun hartuemanak eskuaraz izen daitzin nahi dudala. Alde batetik, uste dut bezero naizen einean eskubide hoi daukadala eta bertzetik CAN entitate publiko eta nafarra denez behartue dagoela gurea den hizkuntza normaltasunez erabiltzera.

Bezero honek leialtasune eta errespetue erakutsi datzue, trukean begirune eta errespetu eza eskuratu ditu, zintzotasunaren truk arrokerie eta iraina, .............- tolerantzia erakutsi dudala ertera ez naiz ausartzen, birtute hoi kutxa honen presidentearena eta bere ingurukoen ondarea baita -.

Kutxak bezeroen iradokizunendako jarrita dauken buzoia, marketin hutse dela ikesi dut.

Azken boladan karrikaratutako berriek erakutsi daute kutxako zenbait etekin, bertze diru publikoekin batera 1.000.000.000 pzta-, helebitasunaren gaitza sendatzeko ibiliko dela. Bertzalde ulergarria da CAN-ek eskuara gehiago ez erabiltzea, gaitz kutsekorra bihurtzen ari baite.

Akitzeko, erran behar dut Elizondoko bulegoko langileek, beti zuzen eta begirunez tratatu nautela , enpresaren maltzurkeria beraiek konponduz aunitzetan.

Bertze aukerarik uzten ez datazunez, jakinarazten datzut kutxa utziko dudala, ez baitut zuen maltzurkeriaren konplize bihurtu nahi. Saiatuko naiz errespetuz tratatuko nauten bertze kutxa bat biletzen, azken finean errespetu kontue baite dena.

Mikel Iriarte Antxorena


Martuteneko presoentzako material bilketa hasi dute Azkoitian

Azkoitiko Caritasek eta Espetxe Pastoraltzak Gabonetako kanpaina jarri dute martxan beste urte batez, eta ohi bezala, Martuteneko espetxean preso daudenei opariak emateko materiala jasoko dute datozen egunetan. Datorren ostiralera bitartean egingo dute bilketa, eta interesa duten herritarrek kantzelean utzi beharko dute materiala, 10:00etatik 12:00etara bitartean. Hain zuzen ere, herritarrek eraman beharreko gauzen honako zerrenda hau egin dute antolatzaileek: barruko arropa berria (mauka motzeko kamisetak, galtzerdiak eta gantzontziloak, 90-110 neurri bitarteko bularretakoak), bainuko oinetakoak (37-43), kirola egiteko oinetakoak (40-45 gizonezkoentzat eta 37-40 emakumezkoentzat), txandal prakak, kirola egiteko jertseak, azazkalak moztekoak, turroi biguna, tabako gorria, metxeroak, pilak, gutun-azalak eta zigiluak.


Erorikoak erokiko, Izagirre anaiak bikain Paris Nizan

Gorka Izagirre Paris Nizako podiumean, Simon Yates (2.) eta Marc Soler irabazlearekin. Arg. : Paris-Nice 2018

Gorka eta Ion Izagirre anaia ormaiztegiarrak 3. eta 4. sailkatu dira gaur bukatu den Paris-Niza lasterketa entzutetsuko sailkapen nagusian. Gaur Niza-Niza (110 km) azken etapa jokatu da, eta Izagirre anaiek ezin izan dute errematatu itzuli osoan egindako lan bikaina. Lasterketa puskatuta zihoan, eta jaitsieratako batean bi anaiak erori egin dira –ez dute minik hartu–, eta itzulia irabazteko segundo erabakigarriak galdu dituzte. 9. eta 10. egin dute gaurko etapan. Marc Soler irabazlearengandik 14 segundora bukatu du sailkapenean Gorka Izagirrek, podiumeko hirugarren koskara igoz, eta 16 segundora Ionek, laugarren sailkatuz. Bigarren Simon Yates britaniarra sailkatu da. Taldekako sailkapena Barhain-Meridak irabazi du, Izagirretarren taldeak.

Gustura egoteko moduko itzulia osatu dute bi anaiek. Joan den igandeko lehen etapan, Gorka Izagirre 2. sailkatu zen esprintean; asteazkeneko erlojupekoan 5. (Ion) eta 6. (Gorka) sailkatu ziren, eta atzoko mendi etapan 3. (Ion) eta 4. (Gorka). Gaurko azken etaparen aurretik 2. eta 3. ziren sailkapenean, baina ezin izan dira biak podiumera igo. Gaurko etapa David de La Cruzek irabazi du.


Eraso matxisten kontrako elkarretaratzea egin du Gasteizko Udalak

Asteburuan bi adingabekok jasandako sexu-erasoak direla eta izan da elkarretaratzea.

Goizeko hamabietan egin dute indar politikoek elkarretaratze isila Plaza Berrian, asteburuan bi neska adingabek pairatutako sexu-erasoak gaitzesteko.

Bide batez, Gasteizko Udalak adierazi du indarkeria hori ez dela ekintza isolatu bat, baizik eta "gizartea egituratzen duten jokabide esplizitu eta mezu normalizatu eta sinbolikoek osatzen duten sare bat".

Horren harira, emakumeek eta LGTBIQ kolektiboaren giza eskubideak bermatzeko ardura duen instituzio publikoa den heinean, neurriak bultzatuko dituela jakinarazi du. Besteak beste, udal erakundeek zein herritarrek edozein eraso matxistaren aurrean berehala eta irmotasunez erantzuteko deia egin dute. Biktimei lehentasunez arreta emateko eta erasotzaileen gizarte-zigorgabetasuna ez onartzeko lanean arituko da Udala.

Horrez gain, mugimendu feministak egin ditzakeen gaitzespen-ekintzekin bat egiteko gonbidapena luzatu dute, eta baita Udalaren sostengua beharko luketen mota horretako ekimenen berri ematera ere.


Euskal Herriko piratak, abordatzera!

Egun osoan, Euskal Herriko nekazal produktuen V. azoka berezia, Loiola kalean.

Egun osoan, Eskulangintza azoka Vinuesa plazan.

12:00-02:30, Zurriola Kultura Irekia: Argentina, Brasil, Britainia, Euskal Herria, Errioxa, Turkia eta beste hainbat tokitako gastronomia, musika, haurrentzako tailerrak... Kursaaleko terrazan.

10:00-13:00/15:00-20:00, Aste Nagusiko VI. Hondartzako Errugbi Txapelketa, Zurriolan.

11:00, Paseo Berriko XLVIII. Igerialdia; aurrena, haurrak; 12:00etan, gainerakoak.

11:00-14:30/16:00-20:00, Puzgarriak Zurriola pasealekuan.

11:30-13:30, Haurrentzako ludoteka Vinuesa plazan.

11:30-13:30, Bubble Gymkhana, Saguesen.

12:00, Aquariumeko VIII. Zinema Astea: ‘Bizitzako itsasoa’. Debalde.

12:00, Errekortari txapelketa, Illunben.

12:00, Bertsolariak, Easo plazan: Beñat Gaztelumendi, Oihana Iguaran, Agin Laburu eta Uxue Alberdi. Gai-jartzailea: Amaia Agirre.

12:00, Arkaitz, Añorgako dantza taldearen irteera portutik, ezpata dantza eta brokel dantzarekin. Emanaldia 12:30etan Konstituzio plazan.

12:00-21:00, Aste Nagusia Market: diseinua, arte independientea, bigarren eskua, vintage... Getaria kalean, Bilbo plazan eta Alfonso VIIIan.

13:30, Izaro kantautorea, Kursaaleko Urumea terrazan.

16:45, Zaldi lasterketak hipodromoan.

17:30, Tomaxen abenturak, haurrentzako ikuskizuna, Konstituzio plazan.

17:30, Haurrentzako tailerra: Sortu eramateko zure jokuak, Zurriola terrazan.

18:00, Zezenak Illunben.

18:30-20:30, Egurrezko jostailuak sortzeko tailerra, Vinuesa plazan.

18:30, Erraldoi eta Buruhaundiak, Abuztuaren 31 kaletik Okendo plazara.

18:30, Tximeletak txaranga Zurriola pasealekuan.

18:30, Los Pasai txaranga erdialdean.

19:00, Mariachi ELegancia Mexicana, erdialdean.

19:00, Irun Hiria Musika Banda Kultur Taldea Bulebarreko kioskoan.

19:30, Urrezko Kopa. Aizkolariak: Aitzol Atutxa, Iñaki Azurmendi, Yon Irazu, Mikel Larrañaga eta Joseba Otaegi. Trinian.

19:30, Raices Navarras jotak Konstituzio plzan.

21:00, Izaro kantautorea, Kursaaleko Urumea terrazan.

22:45, Su artifizialen nazioarteko 53. lehiaketa. Nanna piroteknia.

23:15-02:30, DJ gaua Urumea terrazan: DJ gazteen I. erakustaldia eta Hugo Teixeira.

23:15, Zinea Ondarretan: La oveja Shaun.

23:30, Zezensuzkoa, Easotik Bulebarrera.

23:30, Erdizka Lauetan erromeria, Konstituzio plazan.

23:30, Agirren taldea Easo plazan.

23:30, Mariachi ELegancia Mexicana, Bulebarreko kioskoan.

23:30, Guda dantza taldea, Antiguoko Alfonso XIII plazan: funk, ska...

23:30, A cal y canto antzezlana Gipuzkoa plazan.

23:45, Fangoria, Saguesen.

Piraten egitaraua: Abordatzea

08:00, Abordatzera! Baltsak montatzea, Portuan.

14:00, Bazkaria Zuloaga plazan.

15:00, Motxila 21 La Flamenkan.

17:00, Txupinazoa eta Abordatze hasiera.

18:30, Lainzumba kalejira karrozarekin Kontxatik La Flamenkara.

20:00, Itaca Band La Flamenkan.

21:00etatik, afariak Trinian.

23:15, Musika Trinian.

23:30, El Hijo de la Marily eta El Nieto de la Paparda + Las Tea Party Djs, La Flamenkan.


«Eduki beraren telebistako eta sareko neurketa bidean da»

Bigarren pantailaren eremua lantzen ari da Atresmedia, aplikazioekin. Webguneen diseinua berrituko dute aurten, eta kontsumitzaileen datu base bat sortzen ari direla iragarri du Gonzalez Pachecok.

1989tik 2004ra, Arthur Andersen eta Deloitte enpresetan egin zuen lan Jose Manuel Gonzalez Pacheco ekonomialariak (Madril, 1967). 2004tik 2010era, Atresmediako estrategia zuzendaria izan zen. Sei urte daramatza Atresmedia Digital gidatzen.

Internetek eragin nabarmena izan du telebistaren munduan. Zein dira ondorio nagusiak?

Internetek telebista kontsumoa handiagotu du, kontsumo tradizionala osatuz; hainbat gailutan eta edozein ordutan ikus daitezke telebistako edukiak. Horrenbestez, zuzenean ikusi ezin izan den ikus-entzunezko produktua noiznahi ikus daiteke. Sare sozialak, bestalde, telebistako produktuen promozio eta marketinerako tresna bihurtu dira, eta horiek erabiliz gero eta planifikazio handiagoa dago.

Ikusleek gero eta gehiago pantaila bat dute eskuetan telebista piztuta dagoen bitartean. Atresmedia nola egokitzen ari da?

Lau urte dira bigarren pantailaren alorrean lanean hasi ginela, Ant 3.0 aplikazioarekin. Zuzenean interaktibitatea eskaintzeko lehen pausoa izan zen. Gero, Atresmedia Conecta aplikazioa jarri genuen martxan. Telebista eta irrati saio askotan, interakzioa eta parte hartzea ahalbidetzen du horrek. Tresnaren pauso garrantzitsua 2014an eman genuen, 1 Formulako emanaldien interaktibitatearekin.

Azaroan, Flooxer plataforma aurkeztu zenuten. Zer harrera izaten ari da?

Interneteko eduki digitalak zabaltzeko bideo laburren gure plataforma da Flooxer, sortzaile eta formatu propioekin. Duela bi urte Atrestube kanala sortu genuen; Youtube bidez zabaltzen genituen bideoak, eta milioika bisita jaso. Behar estrategiko bat izan genuen eremu berezitu bat sortzeko, Interneteko sortzaileen alde apustu egin, eta, aldi berean, publizitate sarrerak lortu ahal izateko. Sortzaile asko ari zaizkigu laguntzen Flooxer atarian edukiak zabaltzen. Hilean milioi bat bisita inguru ditugu, eta oso pozik gaude zabaltzen ari diren edukien kalitatearekin.

Atresmedia Digitalek, bestalde, iaz 10 milioi erabiltzaile izan zituen hilean. Kopurua egonkortu egingo dela uste duzu?

Gure helburua da kopurua haztea, eta hala izango dela uste dugu. 2015eko abenduko kopurua %30 handiagoa izan da, 2014ko abenduarekin alderatuz gero.

Zer zehaztasun dituzte Interneteko neurketek?

Hutsune handi samarra dago Interneteko merkatuan, neurketen adostasunari begira. Hori, batez ere, Interneteko bideoetan eta zabalpen masiboetan gertatzen da. Halaber, bidean da neurketa hibridoa, eduki beraren telebistako kontsumoa eta Internetekoa uztartuko dituena. Baina metrika perfekzionatu bat izan arte, ezingo dira nahi ditugun estrategia eraginkorrak antolatu.

Sare sozialetan zer estrategia ditu Atresmediak ikusleengana iritsi ahal izateko?

Espainian liderrak gara, orotara 30 milioi erabiltzailerekin. Posizio pribilegiatua dugu promozioa eta marketina egiteko. Sare sozialetan aurretik egiten dugun promozioa osatu egiten dugu. Zarata soziala kudeatzen dugu, saioak ematen ari direnean aldi berean, zein emisioaren ostean.

Zeintzuk dira Atresmedia Digitalen erronka nagusiak ikuspuntu teknologikotik?

Webak berritzen ari gara, gailu eramangarrietara hobeto egokitzeko. Taldeko web guztien diseinu integral berria aurkeztuko dugu aurten. Gure sistema osoa HTML5 teknologiara egokituko dugu. Gainera, erabiltzaile erregistratuen datu base bat sortzen ari gara. Horrekin gure kontsumitzaileen esperientzia hobetu nahi dugu, eta komertzialki hobeto ustiatu.


Arratsalderako hobera egingo du eguraldiak

Barikua hodei dezenterekin hasiko dugun arren, arratsaldean hobetzeko joera izango du aroak. Egunaren lehen partean zerua estalita egongo da eta euri pixka bat egin dezake. Egunak aurrera egiten duen heinean, berriz, ostarte batzuk agertuko dira.


Euskal Jai eguna dela eta aldaketak izango dira hondakinen bilketan

Atez ateko bilketan izango du eragina aldaketak.

Datorren astelehenean, irailaren 9an, Euskal Jai eguna dela eta, egunean bertan ez da atez ateko zabor bilketarik izango. Jakinarazi dutenez, hurrengo egunean, asteartean, egingo dute errefusaren atez ateko bilketa goizean zehar.


Gaueko isiltasuna, bizilagunen osasuna

Egin klik guztia irakurtzeko


Opor fiskalengatik jarritako isunaren % 70 Jaurlaritzak ordainduko du

Proposamen hori eramango du Jaurlaritzak asteazkenean Finantzen Euskal Kontseilura, eta antza denez, hiru aldundiek onartu egingo dute.

Opor fiskalengatik Europak jarritako 30 milioi euroko isunaren % 70 Eusko Jaurlaritzak ordainduko du. Hala, Eusko Jaurlaritzak 21 milioi ordainduko ditu guztira. Dena den, oraindik ikusteke dago nola banatuko den gainerako 9 milioi euroren ordainketa.

Proposamen hori eramango du Eusko Jaurlaritzak asteazkenean Euskal Finantzen Kontseilura, eta itxura guztien arabera, hiru aldundiek onartu egingo dute.

Eusko Jaurlaritzak astelehenean deituko du, ofizialki, Finantzen Euskal Kontseiluaren bilera datorren asteazkenerako, uztailaren 23rako.

Espainiako Ogasun Ministerioak joan den astean ondokoa proposatu zuen: Arabak isunaren % 65 ordaintzea, Bizkaiak % 21 eta Gipuzkoak % 12 ordaintzea. Proposamenarekin ez ziren bat etorri aldundietako ordezkariak, eta horren aurrean, Cristobal Montorok zuzentzen duen departamentuak erabaki zuen euskal erakundeek eurek erabaki dezatela isuna elkarren artean nola banatu.

Asteazkenean adostasuna egongo balitz, bileraren ostean jakinaraziko ditu horren xehetasunak Gasteizko Gobernuak.


Bi emakumezko Miguel Sanzen aurrean biluztu dira Itoitzko urtegia betetzen hasi direla salatzeko

Miguel Sanz Nafarroako Gobernuko presidenteak gaur eman du jakitera Itoitzko urtegia eraikitzeko lanak amaitu direla, eta gaurtik hasi eta datozen hilabeetan urtegia betetzeko lanei ekingo diotela. 'Itoitzekiko solidarioak' taldeko bi emakumezko Sanzen aurrean biluztu dira gerritik gora "urak heriotza" dakarrela salatzeko. Bi 'solidarioak' Foruzaingoak atxilotu ditu. Gaurko ekitaldia prozedura judizialak guztiz bukatu gabe daudenean egin dute, Itoitzeko Koordinadorak jarritako bi helegite erabaki baitaude oraindik.

Ebro ibaiko Konfederazioak iragarri duenez, egunean zehar itxiko dituzte orain arte Irati ibaiak zekarren ura pasatzen uzten zuten ateak. Itxi bezain laster gora egingo du ur-mailak eta hilabete barru 531ko mailara iritsiko dira urak. Gehienezko maila, berriz, lau urte barru lortuko da, 596 metrora igoko lirateke urak. Itxi ondoren, urtegiko isurbideek Irati ibaiak behar duen maila ekologikorako ura bakarrik utziko dute pasatzen.

Hori dena prozedura judizialak guztiz bukatu gabe daudenean gertatu da. Itoitzeko Koordinadorak bi helegite aurkeztu zituela urtegiaren kontra. Bata, Europako Giza Eskubideen Auzitegian eta bestea Espainiako Auzitegi Gorenean. Biak erabaki gabe daude oraindik.

Lanak amaitutzat emateko Iruñeko Baluarten ekitaldia egin dute Nafarroako eta Espainiako Gobernuko agintariek. Ekitaldi hori Itoitzeko bi solidariok eten egin dute, eta Miguel Sanz presidentearen aurrean gerritik gora biluztu dira egin dira "urak heriotza dakarrela" salatzeko. Foruzaingoak atxilotu egin ditu bi emakumezkoak.


Asteburu bete festa

Egitaraua

Garagarrilak 29, ostielia

12:00etan Meza nagusia.

13:00etan Etxajua eta auzatea.

15:00etan Bazkaria.

18:00etan Haurrendako joko tradizionalak.

20:00etan Auzatea.

21:00etatik 22:00etara Dantzaldia Oharkabe taldearekin.

22:00etan Afaria.

00:00etatik 04:00etara Dantzaldia Oharkabe taldearekin.

Garagarrilak 30, launbeta

11:00etan Gosaria elkartean.

12:00etan Jolas-parkea, eskoletan.

15:00etan Bazkaria, elkartean.

17:00etan Jolas parkea, eskoletan.

20:00etan Auzatea.

20:30etik 22:00etan Dantzaldia Ken Bat taldearekin.

22:00etan Afaria, elkartean.

00:00etatik 04:00etatik Dantzaldia Ken Bat taldearekin.

Garilak 1, igandea

11:00etan Gosarian, elkartean.

15:00etan Herri-bazkaria, elkartean.

17:00etan Pilota.

Berastegi-Iraurgi / Lazkoz-Berdugo

Ataña-Lazkoz / Ansotegi-Berastegi

Otxoa / Olaetxea

20:00etan Auzatea eta festa akabera.

Trikitixa egunean zehar.


Udal herri batzarra deitu du EH Bilduk gaur arratsalderako

ZALDIBIA // Zaldibiako EH Bilduren udal taldeak bigarren urteurrena bete du 2015-2019 legegintzaldian. Bi urte hauetako balantzea egin, eta aurrera begira dituzten erronkak herritarrekin batera elkarbanatzeko deitu dute gaur arratsaldeko bilgunea. Nahi duen guztia gonbidatuta dago parte hartzera. 19:00etan izango da Karreanen.


Hirigintza Batzordea, gaur

Hirigintza eta Ingurumen Batzordeak bilera egingo du gaur, arratsaldeko 18:30etan. 8 puntu landuko dira; besteak beste, Galarretako eta Karabeleko lanen baimenak.


Haurren argazki rallyko sariak banatu zituen Ostadarrek ostiralean

Bilduma onenari hiru sari banatu

zituzten, Eraikinak, Paisaiak eta Hamaiketako izenak eman dizkioten

ataletan ere beste hainbat sari banatu ziren.


Goierriko musikariak ‘Gure doinuak’ saioan

Euskal Telebistako Gure doinuak saiokoak Goierrin izan dira. Onintza Enbeita aurkeleak Aitziber Garmendia izango du gonbidatu, eta Zaldibian, Lazkaon eta Ordizian barrena ibiliko dira, bertako musikariak ezagutzen. Hainbat sorpresa ere izango dira. Saioa asteazken gauean emango dute, 22:30ean, ETBren 1. katean.


Liga irabazi du Eka Laudio eskubaloi taldeak

23 puntu lortu dituzte guztira, bigarren taldeak baino hiru gehiago.

Emakumezkoen Kadete B-G1 ligan lehen postua erdietsi du EKA Laudio taldeak. Eskubaloi talde laudioarrak 23 puntu lortu ditu guztira, bigarrenak (Tolosa C.F Eskubaloia) baino hiru gehiago.

Igandean izan zuten Ligako azken partida. Laudioko kirolariak Centro Odontológico ALAIA HETen aurka neurtu ziren, 30-16 irabazita.

Laudio Eskubaloi Taldeko kideak pozik azaldu dira lortutako emaitzarekin. Jakinarazi dutenez, datorren ostiralean izango dute hurrengo erronka. Zehazki, Arabako Koparen finalaurrekoa jokatuko dute, Laudioko Granja kiroldegian.


“Atera behar da nolabaiteko absolutismo abertzaletik”

Andde Sainte Marie – PSren zerrendako hautetsi abertzalea Akitanian

Alderdi sozialistaren zerrendan sartuta lortu du Akitaniako hautetsi izatea. Bere ideia abertzaleei ez die uko egin, halere, eta horiek bultzatu nahi ditu eskualdean.

Abertzale bat, abertzalea ez den zerrenda batean. Horixe da Andde Sainte Marie (Landibarre, 1960) laborari eta politikaria. Akitaniako kontseilari izateko hautatu zuten abenduaren 6 eta 13ko eskualdeetako bozetan.

Nolatan aurkeztu zara PS Alderdi Sozialistarekin?

Alderdi Sozialista hasi delarik bere zerrenden osatzen, enegana jo zuten, bi gauza erranez. Lehenik, zerrenda osatzen hasi zirela, eta erabaki zutela beren zerrendak azkarki arraberritzea. Eta hor, lehen hamar postuetan erabaki zutela bi toki uztea PSn ez diren bi pertsonarendako. Nahi zuten Biarno aldetik sindikalista bat: CGTko ordezkari bat sartu zen. Eta Ipar Euskal Herritik nahi zuten norbait abertzale mugimenduan ibilia baina, era berean, lotura egin zezakeena Euskal Herriko Laborantza Ganberarekin (EHLG), jadanik elkarlana badelako EHLG eta Akitaniako Kontseiluaren artean. Enegana jo dute, eta nik proposamena hausnartu dut hainbat egunez… Baldintza batzuk ere pausatu ditut ene adierazpen askatasunari buruz eta boto askatasunari buruz: horiek lortu ditut.

Aukera hori ontzat eman dut aitzineko urteetan jada abertzale mugimenduan ardurak banituelarik ere beti aldarrikatu baitut elkarlan hori posible izatea hauteskunde molde batzuetan, Ipar Euskal Herriko ezker pluralaren barnean. Enetzat, Ipar Euskal Herrian ezkerra oraino beste lekuetan baino gehiago plurala da, ezker hexagonaletik ezker abertzalera baitoa. Eta eni interesatzen zait espektro politiko hori guzia batzea ahal den neurri guzietan. Beti ez da posible, baina, ene ustez, orain arte baino gehiago posible da hori sakontzea. Eta, bereziki, hauteskunde estrategia aldetik, hauteskunde molde batzuetan enetzat hori gauzatu egin behar da.

Abertzale eta ezkertiar izanik ezkerreko espektro horretan egotea garrantzitsua dela diozu. Baina ez al dizu kontraerranik sortzen bertze abertzaleekiko?

Dudarik gabe. Ni duela hiru urte eta erdi joan naiz EH Baitik. Egon nintzen Abertzaleen Batasuneko (AB) bozeramaile, eta EH Bairen barnean ere egona naiz. Debate ideologiko bat eramana izan zen orduan hauteskunde estrategiari buruz. Gutiengoan jarriak izan ginen, eta nik, kontsekuente izateko, utzi egin nituen bai AB eta bai EH Bai. Ez naiz inolako alderdi politikotan gaur egun, ez dut inolako asmorik ere PSn sartzeko; beti ezkerrekoa eta abertzalea sentitzen naiz erabat.

EH Baik beste hautu bat egin du hauteskunde hauetarako, eta errespetu osoz hartzen dut erabaki hori, nahiz eta ez ados izan. Hauteskundeen balorazioa egitearekin, halere, ohartzen naiz bigarren itzulian ezkerreko abertzale pila batek gure zerrendari eman diola botoa. Ene ustez, alderdi politikoetako ordezkaritza edo zuzendaritzetatik haratago ikusten da —Iparraldean, baina ene ustez Hegoaldean ere bai— ahal den guziz indar metak osatu behar direla ezker progresistaren munduan. Aldaketa instituzional baten aldekoak diren sektore guzietatik sentitzen da badela nolabaiteko hurbiltze baten beharra herritarren arazoak ezkerretik eta progresista ildotik bultzatzeko. Eta, ene ustez, hor nehor ez da egia osoaren jabe. Bakoitzak badu egia baten partea, eta behar dira sortu nukleoak non gauza horiek ahal diren eztabaidatu, sakondu, eta non behar den gero errealismoz bezain ausardiaz lortu ekimen politiko bateratuak egitea, joateko elkarbizitza normalizatuago bati buruz. Atera behar da nolabaiteko absolutismo abertzale batetik. Absolutismoa, agian, batzuetan beharrezkoa da, hainbat puntu aitzina ateratzeko, baina, ekimen bateratuak eta ikuspegi progresista batzuk bultzatzeko, agian batzuetan jakin behar dugu guk, abertzaleok, absolutismo batetik ateratzen.

Gero, noski: batzuetan gertatzen ahal gara kontraerran batzuen aurrean. Baina eguneroko bizitzan badira kontraerranak: ez dira bakarrik mundu politikoan. Aldiz, egunerokoan kontraerranek ez dute gaina hartu behar beste ekimen posible eta bateratuen aitzinean. Bestela, horretan bukatzen da. Baina onartzen ahal direno… Eta nik izan ditudan kontraerranak aski errazki onartu ditut, baita gainditu ere.

Nola eramanen dituzu aitzina ideia abertzaleak Akitanian?

Hauteskunde horietara joateko, nahi izan dut ene zerrendak behintzat zentrala zen Ipar Euskal Herriko debate instituzional borobil horri buruz erabakitzea. Lortu dut, beste batzuekin, debate hori egun oso batez bultzatzea alderdi sozialistaren bulego federalean. Debate luzea eta kontrarrankorra eraman dugu. Eta bukatu da Ipar Euskal Herriko elkargoaren aldeko bozketa ofizial batekin. Horretaz benetan harro nago. Lehen aldia da frantses alderdi hexagonal batek gisa horretako erabaki bat hartzen duena.

Akitaniako Eskualdean bi arlotan inplikatuko naiz. Alde batetik, laboraria naiz, eta, hautetsia izateaz gain, laborari ere gelditu nahi dut, ez dudalako inolako asmorik politikari profesional bilakatzeko. EHLGko eta ELB sindikatuko kide ere banaizenez , badu 30 urte bi gune horietan ezkerreko ikuspegitik laborantza herrikoi eta iraunkorraren hautua egin dudala. Eta, noski, ildo horiek nahi ditut lehenetsi, sakondu eta bultzatu Bordeleko laborantza batzordean.

Bigarrenik, abertzale gisa nahi dut inplikatu euroeskualdean. Aspalditik funtzionatzen du Akitania-Euskadik, baina berrikuntza nabarmena da heldu den udaberritik Nafarroako Gobernua ere hor sartuko dela. Konfiantza osoa dut Uxue Barkosen gobernuan eta haren konposizio guzietan. Badakit gobernuko kide guziak motibaturik sartuko direla, eta iruditzen zait bai Podemosekoekin, bai Geroa Baikoekin eta bai EH Bildukoekin ikuspegi abertzale eta progresistatik hainbat egitasmo bultzatzen ahalko direla Euskal Herri mailan. Ezin da parekatu inondik ere, baina nolazpait Udalbiltzak bere garaian bultzatu duen izpiritu hori, agian beste molde batez, baina helburu berdintsuekin. Euskal Herriko zazpi lurralde horiek dira euroeskualdearen bihotza edo epizentroa. Uste dut hor zazpi herrialdeen mailako proiektuak poliki-poliki ahal ditugula landu eta bultzatu Euskal Herria bere osagai guzietan eraikitzen hasteko.

Euskararen arloan ez duzu ardurarik hartuko?

Ez dut barreiatu nahi ere. Mementoko, pertsonalki ez dut lehen planoan jarri, baina, dudarik gabe, Euskararen Erakunde Publikoan (EEP) sartuko naiz. Adostua dugu zerrendan hizkuntz politikan gauzak hobetzea eta planifikatzea agintaldi osoan. Erran nahi baitu, ez ukaldian ukaldikoa agian jokatzea, baina zerbait planifikatuagoa. Noski, horrek izan behar luke ausarta, eta elkarlanean eramana EEPrekin eta hizkuntz politikan jarduten duten eragile guziekin. Ondoko asteetan eragile horiekin guziekin biltzeko asmoa dugu, gauzak kontrastatzeko.

Frantxua Maitia PSko zerrendatik kanpo gelditu zen, eta, beraz, utzi du EEPko presidentetza. Nork hartuko du haren partez?

Oraindik urte batentzat eskualdearen txanda da. Beraz, Frantxua Maitiak hasitako sail hori bukatu beharko du eskualdeak urtebetez. Gauza jakina da ezkerreko zerrendako norbait izanen dela, eta Ipar Euskal Herrikoa, noski. Baina mementoko ez dakigu nor izango den. Ez naiz ni izango.

Mathieu Berge izanen dela entzuten da…

Ez dut harentzat erantzungo. Entzun da ni izango nintzela ere, baina ez naiz ni izango. Beste ardura batzuk hartuko ditut; hori ez.

Pena da. Zu zara euskalduna den bakarrenetarikoa zerrendan…

Bai… Baina, adibidez, Max Brisson egon da lehendakari, ez zen euskalduna, eta, ene ustez, lan polita eta ausarta egin du euskalduna ez izanez ere. Noski, koherentziak eska dezake euskalduna izatea. Baina ikusi da Max Brissonekin: nahikari eta borondate kontua da, lehenik. Hainbat jende badira herri honetan euskaraz ez dakitenak baina euskara sentitzen dutenak beren barruan. Hori izan daiteke Bergeren kasua.

Frantxua Maitia PSko zerrendatik kanpo utzi izana zer iruditu zitzaizun?

Ez naiz sartuko ni horretan; PSren barne erabaki orokor bat da. Hauteskunde hauetara joateko, Alderdi Sozialistak erabaki zuen hiru agintaldi zituztenak baztertzea zerrendetatik. Eta hori egin du: beste hainbat badira Maitiaren kasuan. Egia da araudi hori betetzekotan PSk behar zuela gauza bera egin Alain Roussetekin. Hainbatek oharra egin dute: PSk erantzun du bilan ona zuela eta, lehendakari izanez, haren kasua desberdintzen ahal zela beste hautagaietatik.

Pribilegiatua da, nonbait?

Hori da. Baina, halere, gauza ona atzematen dut: Alderdi Sozialistak egin du indarra zerrenden arraberritzeko, eta hori ez da guti. Ezkerrak ukan du merezimendua ere duela urte bat eta erdi bozkatzeko karguen metatzearen kontrako legedia. Hori ere gauza ona da. Gisa horretako berrikuntzak baitezpadakoak dira herritarrek politikaz duten ikuspegia aldatzeko, eta berriz lortzeko konfiantza hori herritarren eta mundu politikoaren artean.

Hauteskundeez solasean, emaitzak oraindik ez ditugu aipatu… Zer irizten diezu?

Onak dira, ezin da ezkutatu hori. Gezurtatu egin ditugu aburu ikerketak: ematen zuten askoz tinkiago. Ematen zuten eskuina aitzinean lehen itzuli bukaeran, eta ez da batere hala gertatu.

Ipar Euskal Herrian bai.

Bai, Ipar Euskal Herrian bai, baina oro har askoz gutiago. Eta, gero, ikusi da kontsigna ezberdinen gainetik bigarren itzulian ezker guziak batu direla gure zerrendaren gibeletik: hori baikorra da. Ene ustez, behar dugu atera diskurtso batetik non erraten den «bai, baina maila batean eskuina eta ezkerra gauza bera dira». Ez da egia, eta herritarrek badakite. Azken puntan gauzak erabakitzerakoan beti desberdindu behar dira eskuina eta ezkerra. Ikusi da, funtsean: egitasmo eta programetan erabat ezberdinak ziren helburuak eta lehentasunak, eta politika egiteko molde bat ere bai. Ipar Euskal Herrian ere bigarren itzulian ezkerrak irabazi du, eta hor ikusten da hauteskunde programa errealista, ausarta eta ezkerretik finkatua delarik biltzen ahal dela ezker espektro guzia.

Zehazki, ekologistekin elkartzeari esker irabazi duzue. Onartu dira hainbat baldintza: adibidez, AHTa ez finantzatzea. Zer diozu?

Hastapenetik libertate osoa nuen AHTaz mintzatzeko, eta hala egin dut. Enetzat, AHTaren trenbide berriak osatzea burugabekeria bat da: ez zuen zentzurik. Nahiz eta uste dudan trena dela geroko ibiltzeko molde ekologikoena eta garbiena. Baina horrek ez du erran nahi AHTaren aldekoa naizela, alderantzizkoa baizik. Moldeak asmatu beharko dira geroari begira egunero Ipar Euskal Herria zeharkatzen duten kamioi eta autoak kentzeko bideetatik, eta garraio moldeak bestelakoak izateko. Baina jende guti ikusten dut horretaz mintzatzen, adibidez. Beti behar da jarrera hartu AHTaren alde edo kontra, baina nor entzuten da hemen alternatibak proposatzen eta sortzen, adibidez, milaka kamioi horiek kentzeko bideetatik Ipar Euskal Herriko kostaldean? Jende guti.

Gero, akordio hori ongi etorria da, noski. Baina uste dut akordio politikoa egin ez balitz ere errealismo politiko batek harrapatuko zuela Rousset. Eta hori hark bazekien: gaur egungo Akitaniako Kontseiluaren diru finantzamendu lehentasunetan ez zen sartuko trenbide berrien egitea, horretarako dirurik ez zelako, ez delako eta hainbat eta hainbat urtez ez delako izango. Zer eginen du Akitaniako Eskualdeak? Eginen du orain arte ongi egiten duena, erran nahi baitu, orain arteko trenbideak hobetu, eta horretarako badu egiazko politika eraginkorra. Segituko du, eta kito. Azken adibidea da Baiona-Kanbo-Donibane Garazi trenbidearen osoki berritzea: lan bikaina egin da horretan.


"Egiten dudan betaurreko bakoitza desberdina da"

Patinen egurrarekin eguzkitako betaurreko bereziak egiten ditu. Hainbat modelo landu ditu honezkero. Skatean asko ibiliz gero, hilabetean gastatzen hasten da patinaren ohola. Eta patinaren barruan koloretako geruzak daude. Patinen egurra birziklatuta betaurreko bereziak egiten ditu Jimmy Barcagliak. Venezuelarra da sortzez, Caracasekoa, eta urte asko daroaz skate munduan. Skate eskolak ere ematen ditu Durangaldeko hainbat herritan.

Zelan bururatu zitzaizun patinekin antiojoak egitea?

Beti eduki dut buruan patinak birziklatu eta zer edo zer egitea. Japonen badago bere familiaren tradizioa jarraitzen duen gizon bat, eta eskuz egiten ditu egurrezko betaurrekoak, baina eskuz, era zaharrean. Haren berri eduki nuen, eta skateko oholekin proba egitea pentsatu nuen. Patineko kurba egokia da patilak egiteko, eta iazko udan egin nuen lehen aproba.

Zelan irten ziren lehen betaurreko horiek?

Etxean dauzkat, horman ipinita. Oso barregarriak dira. Neska-laguna barrezka hasi zitzaidan. Hasieran lixatu barik erakutsi nizkion, karratuak ziren, ezer findu bakoak, eta berak barre... Berak pentsatzen zuen ez nintzela hasiko betaurrekoak egiten. Gero kontua fintzen hasi nintzen, eta polito geratu ziren.

Patin erabiliak batzen arinago hasi zinen.

Bai. Ni Carasekoa naiz, eta han ohol bat hemen baino askoz garestiagoa da. Oholak asko gastatzen dira; hilabetean egunero patinatzen baduzu, aurrea eta atzeko aldea zabaltzen hasten dira, eta patinak ez dizu berdin erantzuten; daukan kolpea galtzen du. Ni oraindik ere bizitza zuten oholak gordetzen hasi nintzen, eta nire lagunei eskatzen. Venezuelara joan izan naizenean eroan egin ditut, hango lagunei edo plazan patinatzen zebiltzanei emateko. Hara patineteak eroateko proiektu bat pentsatzen hasi nintzen, baina garraioa garestia da, eta kontua konplikatu egiten zen. Tartean betaurrekoena irten zen, eta proiektua albo batera utzi nuen.

Hasi zinenetik hona betaurrekoak perfekzionatuko zenituen.

Bai, hainbat modelo dauzkat orain. Betaurrekoen formagaz txantiloi batzuk dauzkat, horrekin egurrean markatu, eta zerrarekin ebakitzen ditut piezak. Gero eskuz lixatzen ditut. Batzuk biribil samarrak dira, besteak karratuagoak... Dagoeneko existitzen diren formak dira.

Ez dituzu margotzen?

Patinen ohola geruzez osatuta dago, eta geruzak koloretakoak direnez, gura dudan kolorea topatzen ibiltzen naiz. Betaurreko bakoitza desberdina da.

Lehenago ibili zara artisau lanetan?

Beti izan naiz eskuekin trebea. Txikitan beti nenbilen gauzak asmatzen. Caracasen bizi nintzen, hiri barrutik nahiko urrun, naturatik gertu. Arboletan txabolak egiten nituen, zabuak ere bai... Nire aita ere nahiko abila zen, eta hortik ere badatorkidala uste dut. Hona etorri nintzenean ere eskuturrekoak eta lepokoak egiten hasi nintzen, banbuagaz, haziekin...

Zelan zabalduko dituzu betaurrekoak?

Banabil denda batzuekin kontaktuan. Skate eta surf dendak ez zaizkit interesatzen, orain orokortu den filosofiagatik. Modak garrantzi handiegia hartu du. Gazteak hor dabiltza, zer ohol daukaten, zelako zapatila... Estetikari garrantzi handiegia ematen diote, eta skateko estrategiak ikasi guran ibiltzen dira, nor den hobea ikusten. Ni saiatzen naiz ikasleei erakusten patinak daukan alde ona dela ez dagoela patinatzeko modu bakar bat. Guztiz librea da; gura duzun moduan patinatu dezakezu, gura duzun trikimailuekin. Ez zara besteei kopiatzen ibili behar.

Erraza da skatea zabaltzea?

Abadiñon, Durangon, Iurretan... gabiltza, eta apur bat kostatu egiten da skatea eskoletan sartzea. Jarduera berri bat denez, gurasoek ez dute oso ondo ulertzen. Traña-Matienako eskolan proposatu genuen, baina ezetz esan ziguten, hezur-hausturengatik! Ikasten hasteko eskolak dira, eta ez dira gauza zailak egiten ibiltzen. Gainera, arrisku hori futbolean, saskibaloian... mila kiroletan dago.


Berdintasun teknikaria kontratatuko du Kuadrillak

Genero ikuspegia txertatu eta Arabako Errioxako II Berdintasun Plana martxan jarriko du. Urriaren 11n amaituko da epea eskaerak aurkezteko.

Genero ikuspegia egunerokoan txertatzeko eta Errioxako II Berdintasun Plana martxan jartzeko, Berdintasunerako Teknikaria kontratatuko du Errioxako Kuadrillak, eta lehiaketa-oposizioaren bitartez beteko du lanpostua. Aukeratutako lagunak 2017. urteko ekainera arte lan egingo du, Errioxako Kuadrillan, jardunaldi osoko kontratuarekin.

Urriaren 11n amaituko da epea eskaerak aurkezteko oposizioaren prozesuan parte hartzeko. Eskaerarekin batera dokumentazio guztia ere bidali beharko dute interesdunek. Lan eskaintzan parte hartzeko langabetua izan behar da, eta Lanbiden izena-ematea; halaber funtzio publikoan sartzeko ohikoak diren baldintzaz gainera, unibertsitate titulua behar da, eta emakumeen eta gizonen berdintasunari buruzko 150 ordutik gorako ikastaro ofiziala (administrazio publikoarena edo unibertsitatearena) egina izatea. Halaber, interesatuta daudenek 3. hizkuntz eskakizuna egiaztatu beharko dute lehiaketa-oposizioan parte hartu ahal izateko. Bestalde, B motako gida baimena izatea ere ezinbestekoa da.

Lehiaketa-oposizioan kultura orokorrari eta tokiko administrazioei (Udala, Kontzejua eta Kuadrilla) buruzko ezagutzak frogatu beharko dituzte batetik, eta genero berdintasunari buruzkoak bestetik. Halaber elkarrizketa pertsonala izango da. Lehiaketa fasean, berdintasun teknikaria bezala duten eskarmentua eta prestakuntza baloratuko dira.

Funtzioak

Funtzio zehatzak zehaztu ditu Errioxako Kuadrillak, Berdintasun teknikariak eskualdearen egunero bizitzan eragiteko modukoak. Hala, batetik berdintasun programak diseinatu eta martxan jarriko ditu eskualde osoan; Errioxako udalen eta Kuadrillaren politikak, programak eta jarduera guztietan berdintasunaren ikuspuntua txertatu beharko du, eta aholkularitza lana egingo du berdintasunaren alorrean; kontziliaziorako proposamenak ere landuko ditu, eta diskriminazio egoerak antzemango ditu, besteak beste.

Guardian, Errioxako Kuadrillak duen egoitzan, lan egingo du.


Mikel Zubeldia donostiarrak irabazi du Euskarazko ipuin onenaren Donostia Hiriko Literatur Saria

‘Marlboro gizona’ lanarengatik lortu ditu Kutxak emandako 10.000 euroko saria eta garaikurra

Mikel Zubeldia (Argazkia: Olaia Gil)

Mikel Zubeldia donostiarrak irabazi du euskarazko ipuin onenaren Donostia Hiriko LII. Literatur Saria. Marlboro Gizona obrari esker irabazi du lehiaketa, eta ondorioz, 10.000 euro eta garaikurra jaso ditu. Euskarazko antzerki onena, berriz, Bermeoko Arrate Egañaren Egia izan da. Gaztelaniazkoen sailean, berriz, ipuin onenaren saria Juan Jesus Fernandez kataluniarrak jaso du, Preguntadselo a Katherina Meier lanarekin; eta antzerki onena, Oscar Sanz Cabrera kataluniarraren De la misma pasta izan da.


"Patri(k)a"

Mendeetan ari gara jasaten espainiar estatua eta bere erakundeak.

Eta berauek gobernatzen omen dabiltzan ordezkariek, zuzentasuna eta zintzotasuna ez ezik, euren helburua botere metaketa eta aberastea baino ez dutela erakutsi digute.

Hitzez diotenari, bukatu orduko ahaztu eta bizkar ematen diote, albo lotsa ere eraginez. Baina tira; demokrazia baino patri(k)a babestea praktikoagoa dela esanez atera zaigu Txitxarro deitzen omen den jeneral espainiar bat.

Norbaitek behintzat egia esatea erabaki du eta patri(k)ari dagokionetan, gobernante hauekin bat datorren arren, gutxienez zintzoki berba egitea erabaki du; Gainera patri(k)a baino garrantzia gutxiago lukeen demokrazia horren erreferente gisa, espainiar konstituzioa jarri digu. Konstituzio hori lege bat baino ez omen da, patri(k)a sentimendu bat den bitartean; lege ez oso demokratikoa porzierto eta sentimenduak sentimendu, defentsa ministeritzaren menpe dagoen espainiar armadaren eskuetan ipintzen du patri(k)a horren batasunaren zaintza eta bermea. Kasualitatearen kasualitatez baina, jeneral hau, bere sentimendu patri(k)azale eta guzti, defentsa ministeritzaren aholkularia den Real y Militar Orden de San Hermenegildo-ko kidea da.

Eta apustu egingo nuke Bar Cenas enean txitxarroa probatu duela.


Euskara eta atzerapena

Euskarara itzultzeak birusa arakatzeko sortu duten aplikazioaren atzerapena ekarriko du». Halako titular bat ekarri zuen El Correo egunkariak irailaren 17an. Albistearen gorputzean argitzen zen euskararen itzulpenak eta hainbat arazo teknikok ekarri dutela atzerapena, baina albisteek beti dakarte begirada bat atzetik eta nork bere begietatik begiratzen du. Melillara, Kataluniara eta Gaztela-Mantxara ere atzerapenarekin iritsiko da, han ere euskarara itzultzen ari dira antza.

Norbaitek pentsatuko du garrantzitsuagoa dela lehenbailehen birusari atzetik jarraika hastea, gaztelaniaz bada ere. Ziurrenik App hori ingelesez edo txineraz egongo zen prest lehenago, baina ez lukete hala gizarteratuko. Gutxirako balioko liguke birusa arakatzeak ulertzeko gai ez bagara. Dena den, ulermen soilari begiratuta ingelesez ateratako arakatzaileak balioko lioke espainiar estatuko gizartearen zati dezente handi bati, hala moduz eta ulertzeko beste moldatzen den jende andana dago. Baina aurrerapenak gaztelaniaz egiten dira eta euskarak atzeratu egiten ditu.

Dena den, eta, egiari zor, El Correo-ren ustez euskarak berak baino itzulpenak atzeratu du App arakatzailea martxan jartzea. Beti da astuna itzultzea, horretan ados egongo dira etxe honetako kazetarien gisan, euskaraz lanean aritzen diren hainbat hedabidetako kazetari. Euskal kazetaritza itzulpengintza baita bere horretan. Beti atzetik, itzulpenetan kateatuta, El Correo-k albistea argitaratuta eta zu oraindik gaztelaniatik euskarara edozein politikariren adierazpenak nola ekarri borrokan. Politikari onak behar ditugulako eta ez hainbeste euskaldunak, mediku onak behar ditugulako eta ez hainbeste euskaldunak, kazetari onak behar ditugula eta ez hainbeste euskaldunak, eta, noski, App arakatzailea azkar behar dugulako, gaztelania hutsean bada ere. Baina hizkuntza ulermen hutsa baino askoz gehiago da; hizkuntza izan daiteke etxea, gertutasuna, zaintza, bizimodu bat, mundua interpretatzeko kode bat. Elebidunak edo eleanitzak gara gu, eta eder-ederra da hori, baina hizkuntza denak ez dira berdin gure baitan: niretzat ez da berdin gertuko baten heriotzaz gaztelaniaz edo euskaraz jakitea, ez da berdin mezu bat euskaraz edo gaztelaniaz idaztea, ez da berdin euskaraz edo gaztelaniaz erditzea, ez da berdin euskaraz edo gaztelaniaz ikastea, ez da berdin albisteak euskaraz edo gaztelaniaz irakurri edo ikustea, ez da berdin. Eta gainera eskubide bat da.

«Lehenengo gurea» dio EiTB 1eko iragarkiak, baina Iñigo Urkullu Lehendakariak legealdi berriko lehen elkarrizketa EiTB 2n eman du. Beti irabazten du indartsuenak, hori da oihaneko legea. Ahalegin handia egiten ari gara gaztelaniaz egin, ikasi, ikusi eta irakurri ditzakegun gauza guzti horiek euskaraz ere egin ahal izateko, eta aurrerapen handiak egin ditugu, baina El Correo-k, Euskal Autonomi Erkidegoko egunkari salduenak, titular bakarrean lotu ditu euskara eta atzerapena. Bejondeiela!


'Kanadako Louisbourg gotorlekuan txalupari oraindik 'txalupa' deitzen diote'

M. Loiarte eta A. Aranguren Louisbourgera doaz 'Unama´ki Louisbourg' proiektuan parte hartzera. Euskaldunek bertan izandako garrantzia ikusaraziko dute eta oraingo turistei gure berri emango diete.

Mirari Loiarte eta Amets Aranguren-ek Kanadako Cap Breton uhartean dagoen Louisbourg-eko gotorlekuan turistei harrera egingo diete datozen hamar asteetan. Euskara, euskal dantzak eta euskal kantuak eramango dituzte, duela 300 urte euskal arrantzaleak joaten ziren lekura.¿

XVIII.mendean euskaldunek garrantzia handia izan zuten Louisbourg-en, arrantzara joaten zirelako bertara. Frantsesaren ondoren, euskara zen gehien entzuten zen hizkuntza. Oraindik toponimia eta abizenetan nabaria da hori eta txalupari 'txalupa' deitzen diote, adibidez.

Eurekin batera joango da Marta Vazquez, ikerketa egin nahi duelako, Cap Breton uhartean, kolonizatu aurretik bizi zen Mi´kmaq herriari buruz eta jasan zuten zapalkuntzari buruz.


Thee Brandy Hips donostiarrak, New Order-ekin batera taula gainean

Crystal Castles, The Horrors, Katy B, Example eta Spector ere iragarri dituzte. Uztailaren 12tik 15era Benicassimen arituko dira The Stone Roses, Florence&The Machine eta beste askorekin batera.

FIB jaialdiaren antolatzaileek izen gehiago iragarri dituzte eta, tartean, talde euskaldun bat topatu dugu: Thee Brandy Hips. Izen handi gehiago ere baieztatu dituzte gaur, gainera, New Order, Crystal Castles, The Horrors, Katy B, Example eta Spector. Talde gipuzkoarrak, beraz, ez du nolanahiko musikariekin partekatuko agertokia uztailaren 12tik 15era Benicassimen egingo duten jaialdian.

New Order taldeari dagokionez, aipatzekoa da Peter Hook ez dagoela eguun taldean eta, haren ordez, Gillian Gilbert teklista arituko da Benicassimgo jaialdiko taula gainean.

Izen handiz betetzen ari da aurten ere FIB jaialdiko kartela. Gaur iragarri dituzten artista eta talde horiekin batera, gogoratu, The Stone Roses, Florence & The Machine, Noel Gallagher's High Fliying Birds, Bombay Bicycle Club, Cooper, Miles Kane eta The Vaccines.

Eta oraindik ere kartela itxi gabe dago. Beraz, FIBeko antolatzaileen iragarpen gehiagoren zain egongo gara.